title: Id-Direttiva tal-Kunsill tat-12 ta’ Lulju 1982 li temenda d-Direttiva 78/663/KEE li tistabbilixxi kriterji speċifiċi ta’ purità għal emulsjonanti, stabbilizzaturi, thickeners u gelling agents għall-użu fl-oġġetti ta’ l-ikel

text:
Avviż Legali Importanti

|

31982L0504

Official Journal L 230 , 05/08/1982 P. 0035 - 0037 Finnish special edition: Chapter 13 Volume 12 P. 0103  Spanish special edition: Chapter 13 Volume 12 P. 0245  Swedish special edition: Chapter 13 Volume 12 P. 0103  Portuguese special edition Chapter 13 Volume 12 P. 0245

		Id-Direttiva tal-Kunsilltat-12 ta’ Lulju 1982li temenda d-Direttiva 78/663/KEE li tistabbilixxi kriterji speċifiċi ta’ purità għal emulsjonanti, stabbilizzaturi, thickeners u gelling agents għall-użu fl-oġġetti ta’ l-ikel(82/504/KEE)IL-KUNSILL TAL-KOMUNITAJIET EWROPEJ,Wara li kkunsidra t-Trattat li jistabbilixxi l-Komunità Ekonomika Ewropea,Wara li kkunsidra d-Direttiva tal-Kunsill 74/329/KEE tat-18 ta’ Ġunju 1974 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ emulsjonanti, stabbilizzaturi, thickeners u gelling agents għall-użu fl-oġġetti ta’ l-ikel [1], kif emendata l-aħħar bid-Direttiva 80/597/KEE [2], u b’mod partikolari fl-Artikolu 7(1) tagħha,Wara li kkunsidra l-proposta tal-Kummissjoni,Billi d-Direttiva tal-Kunsill 78/663/KEE [3] tistabbilixxi kriterji speċfiċi ta’ purità għal emulsjonanti, stabbilizzaturi, thickeners u gelling agents għall-użu fl-oġġetti ta’ l-ikel;Billi d-Direttiva 80/597/KEE emendat l-Anness I għad-Direttiva 74/329/KEE biex tawtorizza Xanthan gum (E 415) u ċelluloża f’għamla ta’ trab (E 460 - (ii)) u, għal din ir-raġuni, għandu jiġi definit il-kriterju tal-purità ta’ dawn is-sustanzi u b’konsegwenza ta’ dan għandha tiġi emendata n-nomenklatura ta’ E 460;Billi d-Direttiva 78/663/KEE tistipula li, fir-rigward tas-sustanzi E 474 u E 477, il-Kunsill jista’, waqt li jaġixxi b’mod unanimu fuq proposta tal-Kummissjoni, jiddeċiedi fuq l-emendi neċessarji kollha sal-31 ta’ Diċembru 1981;Billi l-kriterji ta’ purità tas-sustanzi E 400, E 401, E 402, E 403, E 404 u E 405 għandhom jiġu mmodifikati biex jieħdu f’konsiderazzjoni l-iżvilupp xjentifiku, b’mod partikolari fil-metodi ta’ analiżi,ADOTTA DIN ID-DIRETTIVA:L-Artikolu 1Id-Direttiva 78/663/KEE hija emendata kif ġej:1. L-Artikolu 2 għandu jiġi mibdul b’dan li ġej:"L-Artikolu 2F’dak li għandu x’jaqsam mas-sustanzi msemmija fl-Anness taħt E 477, l-Istati Membri jistgħu, sal-31 ta’ Diċembru 1984, jawtorizzaw l-użu fl-oġġetti ta’ l-ikel ta’ prodotti li fihom mhux iktar minn 4 % dimer u trimer ta’ propane-1,2-diol."2. L-Anness għandu jiġi emendat kif ġej:(a) Taħt E 400, E 401, E 402, E 403, E 404 u E 405, l-iskrizzjonijiet li għandhom x’jaqsmu ma’ sustanzi li ma jinħallux f’NaOH dilwit għandhom jiġu mħassra, u t-test ta’ l-iskrizzjonijiet li għandu x’jaqsam ma’ l-irmid li ma jinħallx fl-aċidu għandu jiġi mibdul b’ "Mhux iktar minn 2 %".(b) Dan li ġej għandu jiġi mdaħħal bejn E 414 u E 420 - (i):"E 415- Xanthan GumDeskrizzjoni kimika | Xanthan gum hija gomma polisakkarida ta’ piż molikolari għoli magħmula minn fermentazzjoni ta’ kultura-pura ta’ karboidrati ma’ Xanthomonas campestris, purifikata b’passati ta’ alkoħol jew isopropanol, imnixxfa u mqatta’. Fiha D-glucose u D-mannose bħala unitajiet tal-hexose dominanti, flimkien ma’ l-aċidu D-glucuronic u l-aċidu piruviku, u hija ppreparata bħala l-melħ tas-sodju, potassju u kalċju. Is-soluzzjonijiet tagħha huma newtrali. |Deskrizzjoni | Trab lewn il-krema. |Kontenut | Xanthan gum jipproduċi, fuq bażi ta’ sustanza libera volatili, mhux inqas minn 4.2 % u mhux aktar minn 5.0 % ta’ diossidu karbonju. |Sustanza volatili | Mhux aktar minn 15 % stabbilit mit-tnixxif f’105 °C għall-2 1/2 sigħat |Rmied | Mhux aktar minn 16 % fuq bażi ta’ sustanza libera volatili, stabbilita f’600 °C wara t-tnixxif f’105 °C għal 4 sigħat. |Aċidu piruviku | Mhux inqas minn 1.5 %. |Nitroġenu | Mhux iktar minn 1.5 %. |Isopropanol | Mhux iktar minn 750 mg/kg. |Kriterju mikrobijoloġiku | M’għandux ikun hemm ċelloli vijabbli ta’ Xanthomonas campestris." |(ċ) In-numru "E 460" għandu jsir "E 460 - (i)".(d) Dan li ġej għandu jiġi mdaħħal bejn E 460 - (i) u E 461:"E 460- (ii) Ċelluloża f’għamla ta’ trabDeskrizzjoni kimika | Ċelluloża f’għamla ta’ trab hija ċelluloża diżintegrata purifikata b’mod mekkaniku ppreparata bi proċess ta’ alpha-ċelluloża meħuda direttament mill-materjal ta’ pjanta fibruża. Għandha piż molekolari ta’ 1.6 x 105 jew aktar. |Deskrizzjoni | Trab abjad u bla riħa. |Kontenut | Mhux aktar minn 92 % (C12H20O10)n. |Sustanza volatili | Mhux aktar minn 7 % stabbilit mit-tnixxif f’105 °C għal tliet sigħat. |pH | Ħallat madwar 5g ma’ 40ml ta’ ilma mingħajr diossidu tal-karbonju għal 20 minuta u ċċentrifuga. Il-pH tal-likwidu supernatant huwa bejn 5.0 u 7.5. |Rmied sulfat | Mhux iktar minn 0.3 % iddeterminat f’800 ± 25 °C. |Sustanzi solubbli fl-ilma | Mhux aktar minn 1 %." |(e) Taħt E 474:- L-aħħar sentenza tat-test ta’ l-iskrizzjoni li għandha x’taqsam mad-deskrizzjoni kimika għandha tiġi mibdula b’dan li ġej: "L-ebda solvent organiku m’għandu jiġi użat fil-preparazzjoni tagħhom għajr cyclohexane, dimethylformamide, ethyl acetate, isobutanol u isopropanol."- L-iskrizzjoni ġdida li ġejja għandha tiġi miżjuda:"Kontenut totali ta’ cyclohexane u isobutanol: | Mhux aktar minn 10mg/kg għalihom jew magħqudin." |(f) Taħt E 477, l-iskrizzjoni li għandha x’taqsam mad-dimer u t-trimer tal-propane-1,2-diol għandha tiġi mibdula b’dan li ġej: "Mhux iktar minn 0·5 %."L-Artikolu 2L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi neċessarji biex jikkonformaw mad-dispożizzjonijiet ta’ din id-Direttiva mhux aktar tard mill-1 ta’ Jannar 1984. Għandhom jinfurmaw lill-Kummissjoni minnufih b’dan.L-Artikolu 3Din id-Direttiva hija indirizzata lill-Istati Membri.Magħmula fi Brussel, fit-12 ta’ Lulju 1982.Għall-KunsillIl-PresidentJ. Nørgaard[1] ĠU L 189, tat-12.7.1974, p. 1.[2] ĠU L 155, tat-23.6.1980, p. 23.[3] ĠU L 223, ta’ l-14.8.1978, p. 7.--------------------------------------------------


title: Id-Direttiva tal-Kummissjoni ta’ l-1 ta’ Awwissu 1989 li tadatta għall-progress tekniku d-Direttiva tal-Kunsill 77/538/KEE dwar l-approssimazzjoni tal-liġijiet ta l-Istati Membri li jirrigwardaw il-fanali taċ-ċpar tan-naħa ta’ wara għal vetturi bil-mutur u l-karrijiet tagħhom

text:
Avviż Legali Importanti

|

31989L0518

Official Journal L 265 , 12/09/1989 P. 0024 - 0029 Finnish special edition: Chapter 13 Volume 19 P. 0086  Swedish special edition: Chapter 13 Volume 19 P. 0086

		Id-Direttiva tal-Kummissjonita’ l-1 ta’ Awwissu 1989li tadatta għall-progress tekniku d-Direttiva tal-Kunsill 77/538/KEE dwar l-approssimazzjoni tal-liġijiet ta l-Istati Membri li jirrigwardaw il-fanali taċ-ċpar tan-naħa ta’ wara għal vetturi bil-mutur u l-karrijiet tagħhom(89/518/KEE)IL-KUMMISSJONI TAL-KOMUNITAJIET EWROPEJ,Wara li kkunsidrat it-Trattat li jistabbilixxi il-Komunità Ekonomika Ewropea,Wara li kkunsidrat id-Direttiva tal-Kunsill 70/156/KEE tas-6 ta’ Frar 1970 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ l-approvazzjoni tat-tip ta’ vetturi bil-mutur u l-karrijiet tagħhom [1], kif emendata l-aħħar mid-Direttiva 87/403/KEE [2], u partikolarment Artikolu 11 tagħha,Wara li kkunsidrat id-Direttiva tal-Kunsill 77/538/KEE tat-28 ta’ Ġunju 1977 dwar l-approssimazzjoni tal-liġijiet ta’ l-Istati Membri li jirrigwardaw il-fanali taċ-ċpar ta’ wara għal vetturi bil-mutur u l-karrijiet tagħhom [3], kif emendata l-aħħar permezz tad-Direttiva 87/354/KEE [4], u partikolarment Artikolu 10 tagħha,Billi, fid-dawl ta’ l-esperjenza u minħabba l-istat l-aktar avvanzat kurrenti, huwa issa possibbli li tiġi ssimplifikata l-marka ta’ approvazzjoni tat-tip tal-KEE ta’ komponent għal dawn il-fanali, fejn dawn huma raggruppati flimkien, kombinati ma’ jew reċiprokament inkorporati ma’ fanali oħra;Billi l-miżuri previsti f’din id-Direttiva huma skond l-opinjoni tal-Kumitat għall-Adattament għall-Progress Tekniku tad-Direttivi dwar it-Tneħħija ta’ Ostakli Tekniċi tal-Kummerċ fis-Settur tal-Vetturi bil-MuturADOTTAT DIN ID-DIRETTIVA:Artikolu 1Annessi 0 u II tad-Direttiva 77/538/KEE huma emendati skond l-Anness ta’ din id-DirettivaArtikolu 2B’effett mill-1 ta Jannar, l-ebda Stat Membru ma’ jista’:(a) - jirrifjuta, fir-rigward ta’ tip ta vettura, li jagħti approvazzjoni tat-tip tal-KEE, li joħroġ id-dokument imsemmi fit-tielet inċiż ta’ Artikolu 10(1) tad-Direttiva 70/156/KEE, jew li jagħti approvazzjoni tat-tip nazzjonali, jew- jipprojbixxi d-dħul fis-servizz ta vetturi, għal raġunijiet li jirrigwardaw fanali taċ-ċpar ta’ wara jekk dawn ta l-aħħar huma konformi mad-dispożizzjonijiet ta’ din id-Direttiva;(b) - jirrifjuta li jagħti approvazzjoni tat-tip tal-KEE ta’ komponent jew approvazzjoni tat-tip nazzjonali ta’ komponent rigward l-imsemmija fanali taċ-ċpar ta’ wara jekk dawn jikkonformaw mad-dispożizzjonijiet ta’ din id-Direttiva, jew- jipprojbixxi it-tqegħid fis-suq ta’ fanali taċ-ċpar ta’ wara jekk dawn ta l-aħħar għandhom il-marka ta’ approvazzjoni tat-tip tal-KEE ta’ komponent maħruġa skond id-dispożizzjonijiet ta din id-Direttiva.Artikolu 3L-Istati Membri għandhom idaħħlu fis-seħħ id-dispożizzjonijiet meħtieġa biex jikkonformaw ma’ din id-Direttiva mhux iktar tard mill-31 ta’ Diċembru 1989. Għandhom jinfurmaw lill-Kummissjoni b’dan minnufih.Id-dispożizzjonijiet adottati skond l-ewwel subparagrafu għandhom jagħmlu referenza espressa għal din id-Direttiva.Artikolu 4Din id-Direttiva hija indirizzata lill-Istati Membri.Magħmula fi Brussel, fl-1 ta’ Awwissu 1989.Għall-KummissjoniMartin bangemannViċi-President[1] ĠU L 42, tat-23.2.1970, p. 1.[2] ĠU L 220, tat-8.8.1987, p. 44.[3] ĠU L 220, tad-29.8.1977, p. 60.[4] ĠU L 192, tal-11.7.1987, p. 43--------------------------------------------------ANNESSAnness 0 huwa emendat kif ġej:Punti 1 sa 1.4 huma sostitwiti bil-punti 1 u 1.1 li ġejjin:"1. DEFINIZZJONIJIET1.1 Id-definizzjonijiet imniżżla fid-Direttiva 76/756/KEE ta’:- fanal taċ-ċpar ta’ wara,- fanal- sors ta’ dawl rigward lampi tal-filament,- fanali indipendenti,- fanali raggruppati,- fanali kombinati,- fanali inkorporati reċiprokament,- mezz,- wiċċ li jdawwal ta’ fanal ta’ sinjalazzjoni li mhix riflettur reflex,- wiċċ apparenti- wiċċ li jarmi d-dawl,- assi ta’ referenza,- ċentru ta’ referenza,- fanal wieħedgħandhom japplikaw għal din id-Direttiva."Punti 1.5 sa 1.5.4 huma rinumerati 1.2 sa 1.2.4.Punt 3.4 huwa sostitwit b’dan li ġej:"3.4 Il-wiċċ illuminanti tal-fanal ma’ għandux jeċċedi l-140 ċm."Punt 6, "2854 K" huwa sostitwit bi "2856 K".Fil-verżjoni Ġermaniża l-abbrevjazzjoni għall-Kummissjoni Internazzjonali Dwar l-Illuminazzjoni għandha taqra: "CIE".Anness II huwa emendat kif ġej:Punt 1.2.2 huwa sostitwit b’dan li ġej:"1.2.2. tpinġijiet (tliet kopji) f’dettall suffiċjenti li jippermetti l-identifikazzjoni tat-tip u li juru, ġeometrikament, il-pożizzjoni li fiha l-apparat għandu jiġi armat fuq il-vettura, l-assi ta’ osservazzjoni li għandu jittieħed bħala l-assi ta’ referenza fit-testijiet (anglu orizzontali H = 0°, anglu vertikali V = 0°), il-punt li għandu jittieħed bħala ċ-ċentru ta referenza fit-testijiet imsemmija, it-tanġenti orizzontali u vertikali tal-wiċċ illuminanti u d-distanza tagħhom miċ-ċentru ta referenza tal-fanal."Fil-punt 3.3 "marka" għandha tinbidel bi "numru".Punt 4.2 huwa sostitwit b’dan li ġej:"4.2 Din il-marka għandha tikkonsisti f’rettanglu li jdawwar l-ittra "e" segwit min-numru ta’ distinzjoni jew ittri ta’ l-Istat Membru li jkun ta’ l-approvazzjoni tat-tip:1  għall-Ġermanja2  għal Franza3  għall-Italja4  għall-Olanda6  għall-Belgju9  għal Spanja11  għar-Renju Unit13  għal-Lussemburgu18  għad-Danimarka21  għall-PortugallEL  għall-Greċja,IRL  għall-IrlandaGħandha tinkludi wkoll in-numru ta’ approvazzjoni tat-tip tal-KEE ta’ komponent li jikkorrispondi man-numru taċ-ċertifikat ta’ approvazzjoni tat-tip tal-KEE ta’ komponent maħruġ għat-tip ta’ fanal taċ-ċpar ta wara fil-kwistjoni (ara Anness I), preċedut minn żewġ figuri li jindikaw in-numru tas-sekwenza assenjat lill-iktar emenda teknika maġġuri riċenti tad-Direttiva tal-Kunsill 77/538/KEE, fid-data meta meta l-approvazzjoni tat-tip tal-KEE ta’ komponent ingħatat. Għad-Direttiva preżenti, in-numru huwa "00"."Punt 4.6, jaqra:"4.6 Eżempji tal-marka ta’ ta’ approvazzjoni tat-tip tal-KEE ta’ komponent u s-simbolu addizzjonali huma murija f’Appendiċi 1.In-numri ta approvazzjoni tat-tip ta’ komponent skond l-appendiċi 1 tad-Direttiva 77/538/KEE, fil-forma inizzjali tagħhom jiġifieri mingħajr in-numru ta’ sekwenza "00", jistgħu madankollu jinżammu basta li l-ħtiġijiet tekniċi rigward il-fanali taċ-ċpar ta’ wara ma jiġux modifikati."Punt 4.7, jaqra:"4.7 Fejn jinħareġ numru wieħed ta’ approvazzjoni tat-tip tal-KEE ta’ komponent, bħal fi 3.3, għal tip ta’ mezz ta’ dawl u ta’ sinjalazzjoni bid-dawl li jinkludu fanal taċ-ċpar ta’ wara li huwa raggruppat, kumbinat jew reċiprokament inkorporat ma’ fanali oħra, marka waħda biss ta’ approvazzjoni tat-tip tal-KEE ta’ komponent tista’ tiwaħħal, li tikkonsisti fi:- rettanglu li jdawwar l-ittra "e" segwit min-numru ta’ distinzjoni jew ittri ta’ l-Istat Membru li ta’ l-approvazzjoni tat-tip:- in-numru ta’ approvazzjoni tat-tip tal-KEE ta’ komponent u, fejn neċessarju, il-vleġġa xierqa."Wara punt 4.7, l-punti ġodda li ġejjin għandhom jiżdiedu:"4.7.1 Din il-marka ta’ approvazzjoni tat-tip tal-KEE ta’ komponent tista’ titpoġġa kullimkien fuq fanali raggruppati, kombinati jew reċiprokament inkorporati, basta li:4.7.1.1 hija viżibbli meta l-fanali ġew stallati;4.7.1.2 l-ebda komponent li jittrasmetti dawl ta’ fanalil raggruppati, kombinati jew reċiprokament inkorporati ma’ jista’ jitneħħa mingħajr ma titneħħa fl-istess ħin il-marka ta’ approvazzjoni tat-tip tal-KEE ta’ komponent.4.7.2 Is-simbolu ta’ identifikazzjoni għal kull fanal jikkorrispondi ma’ kull Direttiva li b’konformità magħha approvazzjoni tat-tip tal-KEE ta’ komponent kienet mogħtija, flimkien maż-żewġ figuri li jindikaw in-numru ta’ sekwenza msemmi fil-punt 4.2, inċiż finali, hawn fuq u, fejn neċessarju, l-ittra addizzjonali ‘D’ għandha tkun indikata,4.7.2.1 jew fuq il-wiċċ xieraq li jarmi d-dawl;4.7.2.2 jew fi grupp, hekk li kull wieħed mill-fanali raggruppati, kombinati jew reċiprokament inkorporati ikunu jistgħu jiġu identifikati b’mod ċar."Punt 4.9 huwa sostitwit b’dan li ġej."4.9 Eżempji ta’ marka ta’ approvazzjoni tat-tip tal-KEE ta’ komponent għal fanal raggruppat, kombinat jew reċiprokament inkorporat ma’ fanali oħra huma murija f’Appendiċi 2."Appendiċi 1 huwa emendat kif ġej.Fit-titolu, il-kelma "Eżempju" hija sostitwita bil-kelma "Eżempji".Fuq l-eżempju ta’ marka ta’ approvazzjoni tat-tip tal-KEE ta’ komponent, għandhom jiddaħħlu l-kliem "Figura 1".Wara l-Figura 1, il-Figura 2 li ġejja għandha tiżdied:+++++ TIFF +++++The device bearing the EEC component type-approval mark shown above is a device comprising a rear position (side) lamp and a rear for lamp, EEC type approved in Belgium (e 6) under the number 00390.The arrow indicates the side on which the photometric measurements on the rear position (side) lamp are satisfied up to an angle of 80°H."Appendiċi 2 huwa sostitwit b’dan li ġej:"Appendiċi 2EŻEMPJI TA’ MARKI SIMPLIFIKATI GĦAL FANALI RAGGRUPPATI, KOMBINATI JEW REĊIPROKAMENT INKORPORATI+++++ TIFF ++++++++++ TIFF ++++++++++ TIFF +++++Nota:Fl-eżempji ta hawn fuq il-linji vertikali u orizzontali juru l-forma ġenerali ta’ unità ta’ fanal u ma jiffurmawx parti mill-marka ta’ approvazzjoni tat-tip ta’ komponent.It-tliet eżempji ta marki ta’ approvazzjoni tat-tip tal-KEE ta’ komponent murija hawn fuq, msejħa A,B u Ċ, jirrappreżentaw tliet alternattivi possibbli għall-immarkar ta’ mezz ta’ dawl fejn żewġ fanali jew iktar jiffurmaw parti mill-istess sett ta’ fanali raggruppati, kombinati jew reċiprokament inkorporati. Huma juru li l-mezz fil-kwistjoni kien ingħata l-approvazzjoni tat-tip tal-KEE fl-Olanda (e 4) taħt in-numru 3333 u jikkonsisti fi:- riflettur reflex tal-klassi IA, li ngħata l-approvazzjoni tat-tip tal-KEE skond id-Direttiva 76/757/KEE;- indikatur tad-direzzjoni ta’ wara tal-kategorija 2a, li ngħata l-approvazzjoni tat-tip tal-KEE skond id-Direttiva 76/757/KEE;- fanal tal-pożizzjoni ta’ wara aħmar (mal-ġenb) (R), li ngħata l-approvazzjoni tat-tip tal-KEE skond id-Direttiva 76/758/KEE;- fanal taċ-ċpar ta’wara (F) li ngħata l-approvazzjoni tat-tip tal-KEE skond din id-Direttiva;- fanal tar-reverse(AR), li ngħata l-approvazzjoni tat-tip tal-KEE skond id-Direttiva 77/539/KEE;- fanal ta’ waqfien (SI), li ngħata l-approvazzjoni tat-tip tal-KEE skond id-Direttiva 76/758/KEE;"--------------------------------------------------


title: Id-Direttiva tal-Kunsill tat-18 ta’ Diċembru 1975 dwar l-approssimazzjoni tal-liġijiet ta’ l-Istati Membri li jirrigwardaw il-pjanċi u l-iskrizzjonijiet regolamentari għal vetturi bil-mutur u l-karrijiet tagħhom, u l-post fejn jitqiegħdu u l-metodu ta’ kif jitwaħħlu

text:
Avviż Legali Importanti

|

31976L0114

Official Journal L 024 , 30/01/1976 P. 0001 - 0005 Finnish special edition: Chapter 13 Volume 4 P. 0175  Greek special edition: Chapter 13 Volume 3 P. 0144  Swedish special edition: Chapter 13 Volume 4 P. 0175  Spanish special edition: Chapter 13 Volume 4 P. 0184  Portuguese special edition Chapter 13 Volume 4 P. 0184

		Id-Direttiva tal-Kunsilltat-18 ta’ Diċembru 1975dwar l-approssimazzjoni tal-liġijiet ta’ l-Istati Membri li jirrigwardaw il-pjanċi u l-iskrizzjonijiet regolamentari għal vetturi bil-mutur u l-karrijiet tagħhom, u l-post fejn jitqiegħdu u l-metodu ta’ kif jitwaħħlu(76/114/KEE)IL-KUNSILL TAL-KOMUNITAJIET EWROPEJ,Wara li kkunsidra t-Trattat li jistabilixxi l-Komunita Ekonomika Ewropea, u partikolarment l-Artikolu 100 tiegħu,Wara li kkunsidra l-proposta mill-Kummissjoni;Wara li kkunsidra l-Opinjoni tal-Parlamemt Ewropew [1];Wara li kkunsidra l-Opinjoni tal-Kumitat Ekonomiku u Soċjali [2];Billi l-ħtiġiet tekniċi li għandhom jissodisfaw vetturi bil-mutur skond il-liġijiet nazzjonali jirrelataw inter alia għall-pjanċi u l-skrizzjonijiet regolamentari, u l-post fejn jitqiegħdu u l-metodu ta’ twaħħil tagħhom;Billi dawk il-kondizzjonijiet ivarjaw minn Stat Membru għal ieħor; billi għalhekk huwa meħtieġ li l-Istati Membri kollha jaddottaw l-istess ħtiġiet jew b’żieda jew minflok ir-regoli eżistenti tagħhom, sabiex, partikolarment, jippermettu li l-proċedura ta’ approvazzjoni tat-tip tal-KEE, li kienet is-suġġett tad-Direttiva tal-Kunsill 70/156/KEE tas-6 ta’ Frar 1970 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ l-approvazzjoni tat-tip ta’ vetturi bil-mutur u l-karrijiet tagħhom [3],tkun applikata rigward kull tip ta’ vettura;Billi l-approssimazzjoni tal-liġijiet nazzjonali marbuta ma’ vetturi bil-mutur tinvolvi r-rikonoxximent reċiproku mill-Istati Membri ta’ l-ispezzjonijiet mwettqa minn kull wieħed minnhom a bażi ta’ dispożizzjonijiet komuni; billi, għal tali sistema biex tiffunzjona b’suċċess, dawn id-dispożizzjonijiet għandhom jiġu applikati mill-Istati Membri kollha b’seħħ mill-istess data,ADDOTTA DIN ID-DIRETTIVA:Artikolu 1Għall-iskopijiet ta’ din id-Direttiva, ‘vettura’ tfisser kwalunkwe vettura bil-mutur maħsuba għall-użu fit-triq, bil-karozzerija jew mingħajrha, li jkollha ta’ l-inqas erba’ roti u velocità massima iddisinjata li teċċedi il-25 km/h, u l-karrijiet tagħha, bl-eċċezzjoni ta’ vetturi li jimxu fuq il-linji, tratturi u makkinarju għall-agrikoltura u għall-foresti, u vetturi tax-xogħlijiet pubbliċi.Artikolu 2L-ebda Stat Membru ma jista’ jirrifjuta li jagħti approvazzjoni tat-tip tal-KEE jew approvazzjoni tat-tip nazzjonali għal raġunijiet relatati ma’ pjanċi u skrizzjonijiet regolamentari u l-post fejn jitqiegħdu u l-metodu tat-twaħħil tagħhom, jekk dawn jissodisfaw il-ħtiġiet stabbiliti fl-Anness t’hawnhekk.Artikolu 3L-ebda Stat Membru ma jista’ jirrifjuta ir-reġistrazzjoni jew jipprojbixxi l-bejgħ, dħul fis-servizz jew użu ta’ vettura għal raġunijiet relatati mal- pjanċi u skrizzjonijiet regolamentari u l-post fejn jitqiegħdu u l-metodu ta’ twaħħil tagħhom, jekk dawn jissodisfaw il-ħtiġiet stabbiliti fl-Anness għal din id-Direttiva.Artikolu 4L-emendi meħtieġa biex jaddattaw il-ħtiġiet tal-Anness għal progress tekniku għandhom ikunu addottati skond il-proċedura stabbilita fl-Artikolu 13 tad-Direttiva 70/156/KEE.Artikolu 51. Sa l-1 ta’ Jannar 1977, l-Istati Membri għandhom jadottaw u jippubblikaw id-dispożizzjonijiet meħtieġa biex ikunu konformi ma’ din id-Direttiva u għandhom minnufih jgħarrfu b’dan lill-Kummissjoni.Huma għandhom jimplimentaw dawn id-dispożizzjonijiet b’effett minn l- 1 t’Ottubru 1978.2. Wara n-notifika ta’ din id-Direttiva, l-Istati Membri għandhom jieħdu passi biex jinfurmaw lill-Kummissjoni, fi żmien suffiċjenti għaliha biex tissottometti l-kummenti tagħha, dwar kwalunkwe abbozz ta’ liġijiet, regolamenti jew dispożizzjonijiet amministrattivi li huma jkunu fi ħsiebhom jaddottaw fil-qasam kopert mid-Direttiva.Artikolu 6Din id-Direttiva hija indirizzata lill-Istati Membri.Magħmula fi Brussels, fit-18 ta’ Diċembru 1975.Għall-KunsillIl-PresidentM. Toros[1] ĠU N Ċ 5, 8.1.1975, p. 41.[2] ĠU N Ċ 47, 27.2.1975, p. 4.[3] ĠU N L 42, 23.2.1970, p. 1.--------------------------------------------------ANNESS1. ĠENERALI1.1. Il-vetturi kollha għandhom ikunu fornuti bil-pjanċa u l-iskrizzjonijiet deskritti fis-sezzjonijiet segwenti. Il-pjanċa u l-iskrizzjonijiet għandhom ikunu imwaħħlin jew mill-manifattur jew mir-rappreżentant awtorizzat tiegħu.2. IL-PJANĊA TAL-MANIFATTUR2.1. Il-pjanċa tal-manifattur, immudellata fuq dik murija fl-Appendiċi għal din id-Direttiva, għandha tkun imwaħħla sewwa f’pożizzjoni konspikwa u faċilment aċċessibbli fuq parti mhix suġġetta li tkun mibdula fl-użu. Din għandha turi b’mod ċar u li ma jitħassarx l-informazzjoni li ġejja fl-ordni li ssewgi:2.1.1. L-isem tal-manifattur.2.1.2. In-numru ta’ l-approvazzjoni tat-tip tal-KEE [1].In-Numru għandu jkun kompost minn ittra żgħira ‘E’ segwita, fl-ordni mogħtija, bin-numri jew ittri distinti tal-pajjiż li ta’ l-approvazzjoni tat-tip tal-KEE (1 għall-Ġermanja, 2 għal Franza, 3 għall-Italja, 4 għall-Olanda, 6 għall-Belġju, 11 għar-Renju Unit, 13 għal-Lussemburgu, DK għad-Danimarka, IRL għall-Irlanda) u bin-numru ta’ l-approvazzjoni tat-tip korrispondenti għan-numru fuq iċ-ċertifikat ta’ l-approvazzjoni tat-tip għat-tip ta’ vettura. L-asterisk għandha titqiegħed bejn l-ittra ‘E’ u n-numru jew l-ittri distinti tal-pajjiż li ta l-approvazzjoni tat-tip tal-KEE, u bejn in-numru jew ittri distinti u n-numru ta’ l-approvazzjoni tat-tip.2.1.3. In-numru ta’ identifikazzjoni tal-vettura.2.1.4. Il-piż massimu permessibbli meta l -vettura tkun mgħobbija.2.1.5. Il-piż massimu permessibbli meta l-vettura tkun mgħobbija, fejn il-vettura tintuża għall-irmonk.2.1.6. Il-piż massimu tat-triq permessibbli għal kull fus, elenkati bl-ordni minn quddiem għal wara.2.1.7. Fil-każ ta’ semi-karru, il-piż massimu permess fuq il-king pin tal-ħames rota.2.1.8. Il-ħtiġiet 2.1.4 sa 2.1.7 ma għandhomx jidħlu fis-seħħ qabel ma jkunu għaddew 12-il xahar mid-data ta’ l-addozzjoni tad-Direttiva tal-Kunsill dwar piżijiet u dimensjonijiet ta’ vetturi bil-mutur u l-karrijiet tagħhom. Sadattant, iżda, Stat Membru jista’ jitlob li l-piżijiet massimi permessi stipulati fil-leġislazzjoni nazzjonali tiegħu jintwerew fuq il-pjanċa ta’ vetturi li jkunu daħlu fis-servizz fit-territorju tiegħu.Jekk il-piż permissibbli tekniku huwa ogħla mill-piż permissibbli massimu, l-Istat Membru in kwestjoni jista’ jitlob li l-piż permissibbli tekniku jkun ukoll mistqarr. Il-piż ikun stabbilit f’żewġ kolonni: Il-piż permess massimu fuq ix-xellug u l-piż permissibbli tekniku fuq il-lemin.2.2 Il-manifattur jista’ jagħti informazzjoni addizzjonali taħt jew fuq il-ġenb ta’ l-iskrizzjoni stipulata, fuq barra ta’ rettangolu mmarkat ċarament li jkollu fih biss l-informazzjoni stipulata fi 2.1.1 sa 2.1.8 (Ara l-appendiċi għal dan l-Anness).NUMRU TA’ IDENTIFIKAZZJONI TAL-VETTURA.In-numru ta’ identifikazzjoni tal-vettura huwa kombinazzjoni fissa ta’ karattri assenjati lil kull vettura mill-manifattur. L-iskop tagħha huwa biex tassigura li kull vettura tista’ tkun kjarament identifikata fuq perijodu ta’ 30 sena mill-intermedjarju tal-manifattur, mingħajr ma jkun hemm bżonn għal riferenza għal iktar data. In-numru ta’ l-identifikazzjoni għandu jkun konformi mal-ħtiġiet li ġejjin:3.1. Għandu jkun immarkat fuq il-pjanċa tal-manifattur, kif ukoll fuq ix-chassis, qafas jew struttura oħra simili.3.1.1. Għandu jkun jikkonsisti f’żewġ sezzjonijiet: l-ewwel, komposta minn mhux iktar minn sitt karattri (ittri u figuri), li jidentifikaw il-karatteristiċi ġenerali tal-vettura, partikularment it-tip u l-mudell; it-tieni, komposta minn tmien karattri minn liema l-ewwel erbgħa jistgħu jkunu ittri jew figuri u l-erbgħa l-oħra figuri biss, li jipprovdu, flimkien ma’ l-ewwel sezzjoni, identifikazzjoni ċara ta’ vettura partikulari.3.1.2. Fejn ikun possibbli dan għandu jkun immarkat f’linja waħda. Bħala eċċezzjoni għal raġunijiet tekniki, jista jkun ukoll immarkat f’żewġ linji. Madankollu, f’dan il-każ m’għandu jkun hemm ebda spazji fl-ebda waħda miż-żewġ sezzjonijiet.M’għandu jkun hemm ebda spazji bejn il-karattri.Fit-tieni sezzjoni, kwalunkwe pożizzjonijiet mhux użati għandhom jimtlew b’żero sabiex jinkiseb it-total meħtieġ ta’ tmien karattri.Il-bidu u t-tmiem ta’ kull linja għandu jkun immarkat b’simbolu li la hu numru Għarbi u l-anqas ittra kapitali Rumana u li ma jkunx jista jkun imħallat ma xi wieħed minnhom. Huwa wkoll permissibbli li tqiegħed tali simbolu bejn Iż-żewġ sezzjonijiet fuq linja waħda (3.1.1).3.2. In-numru ta’ l-identifikazzjoni, barra minn hekk, għandu:3.2.1. ikun immarkat fuq ix-xażi, il-qafas jew struttura simili oħra, fuq in-naħa tal-lemin tal-vettura;3.2.2. ikun poġġut f’pożizzjoni kjarament viżibbli u aċċessibbli b’metodu tali ngħidu aħna, tismir jew stampar, b’tali mod li la jkun jista jkun imħassar u lanqas jiddeterjora.4. KARATTRI4.1. Ittri Rumani u numri għarab għandhom jintużaw għal kull immarkar previst fis-sezzjonijiet 2 u 3. Madankollu, l-ittri Rumani wżati fl-immarkar previst fi 2.1.1 u 2.1.3 u 3 għandhom ikunu ittri kapitali.4.2. Għan-numru ta’ identifikazzjoni tal-Vettura.4.2.1. L-użu ta’ l-ittri I, O u Q u daxxijiet, asteriski u sinjali oħra speċjali, barra mis-simboli msemmijin fil-paragrafu finali ta’ 3.1.2, mhux permess;4.2.2. L-għoli minimu ta’ l-ittri u l-figuri għandu jkun kif ġej:4.2.2.1. 7 mm għall-karattri immarkati direttament fuq ix-xażi, il-qafas jew strutturi simili tal-vettura;4.2.2.2. 4 mm għal karattri mmarkati fuq il-pjanċa tal-manifattur.[1] Sat-tali żmien li fih tingħata l-approvazzjoni tat-tip tal-KEE, in-numru ta’ l-approvazzjoni tat-tip nazzjonali jista’ jintuża minflok.--------------------------------------------------


title: Direttiva 2014/55/UE tal-Parlament Ewropew u tal-Kunsill tas- 16 ta' April 2014 dwar il-fatturazzjoni elettronika fl-akkwist pubbliku  Test b'rilevanza għaż-ŻEE

text:
               6.5.2014

               MT

               Il-Ġurnal Uffiċjali tal-Unjoni Ewropea

               L 133/1

         DIRETTIVA 2014/55/UE TAL-PARLAMENT EWROPEW U TAL-KUNSILL
   tas-16 ta' April 2014
   dwar il-fatturazzjoni elettronika fl-akkwist pubbliku
   (Test b'rilevanza għaż-ŻEE)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 114 tiegħu,
   Wara li kkunsidraw il-proposta mill-Kummissjoni Ewropea,
   Wara li l-abbozz tal-att leġislattiv intbagħat lill-parlamenti nazzjonali,
   Wara li kkunsidraw l-opinjoni tal-Kumitat Ekonomiku u Soċjali Ewropew (1)

   Wara li kkunsidraw l-opinjoni tal-Kumitat tar-Reġjuni (2),
   Filwaqt li jaġixxu skont il-proċedura leġislattiva ordinarja (3),
   Billi:

               (1)

               Jeżistu diversi standards globali, nazzjonali, reġjonali u proprjetarji dwar il-fatturi elettroniċi u bħalissa dawn qed jintużaw fl-Istati Membri. L-ebda wieħed minn dawk l-istandards ma jipprevali, u l-biċċa l-kbira mhumiex interoperabbli ma' xulxin.

               (2)

               Fin-nuqqas ta' standard komuni, l-Istati Membri jiddeċiedu, huma u jippromwovu l-użu tal-fatturi elettroniċi fl-akkwist pubbliku jew meta jagħmlu l-użu tagħhom obbligatorju, li jiżviluppaw is-soluzzjonijiet tekniċi tagħhom stess ibbażati fuq standards nazzjonali separati. Għaldaqstant, l-għadd ta' standards differenti koeżistenti fl-Istati Membri kollha qed jiżdied u aktarx li ser ikompli jiżdied fil-futur.

               (3)

               Il-multipliċità ta' standards mhux interoperabbli tirriżulta f'kumplessità eċċessiva, f'inċertezza legali u fi spejjeż operazzjonali addizzjonali għall-operaturi ekonomiċi li jużaw fatturi elettroniċi fl-Istati Membri kollha. L-operaturi ekonomiċi li jkunu jixtiequ jwettqu attivitajiet ta' akkwist transkonfinali, spiss ikollhom jikkonformaw ma' standard ta' fatturazzjoni elettronika ġdid kull darba li jaċċessaw suq ġdid. Peress li dawn jiskoraġġixxu lill-operaturi ekonomiċi milli jwettqu attivitajiet ta' akkwist transkonfinali, ir-rekwiżiti legali u tekniċi diverġenti li jikkonċernaw il-fatturi elettroniċi jikkostitwixxu ostakoli għall-aċċess għas-suq fl-akkwist pubbliku transkonfinali, u ostakoli għall-kummerċ. Dawn jostakolaw il-libertajiet fundamentali u għalhekk għandhom effett dirett fuq il-funzjonament tas-suq intern.

               (4)

               Dawn l-ostakoli għall-kummerċ ġewwa l-Unjoni aktarx li ser jiżdiedu fil-futur, minħabba li qed jiġu żviluppati aktar standards nazzjonali u proprjetarji mhux interoperabbli u minħabba li l-użu ta' fatturi elettroniċi fl-akkwist pubbliku qed isir aktar mifrux jew qed isir obbligatorju fl-Istati Membri.

               (5)

               L-ostakoli għall-kummerċ transkonfinali li jirriżultaw mill-koeżistenza ta' diversi rekwiżiti legali u standards tekniċi dwar il-fatturazzjoni elettronika u min-nuqqas ta' interoperabbiltà, għandhom jitneħħew jew jitnaqqsu. Sabiex jintlaħaq dak l-objettiv, għandu jiġi żviluppat standard komuni Ewropew għall-mudell semantiku tad-data tal-elementi prinċipali tal-fattura elettronika (l-“Istandard Ewropew dwar il-fatturazzjoni elettronika”). L-istandard għandu jistabbilixxi u jiddeskrivi l-elementi prinċipali li fattura elettronika għandu dejjem ikollha, b'hekk il-fatturi elettroniċi jkunu jistgħu jintbagħtu u jiġu rċevuti aktar faċilment minn sistemi li huma bbażati fuq standards tekniċi differenti. Dment li dawn ma joħolqux konflitt ma' dan l-istandard Ewropew, l-istandards tekniċi nazzjonali eżistenti la għandhom jiġu sostitwiti, u lanqas ma għandu l-użu tagħhom jiġi limitat, minn dan l-istandard, u għandu jibqa' jkun possibbli li jibqgħu jiġu applikati b'mod parallel mal-istandard Ewropew.

               (6)

               Billi tiżgura l-interoperabbiltà semantika u ttejjeb iċ-ċertezza legali, din id-Direttiva ser tippromwovi l-adozzjoni tal-fatturazzjoni elettronika fl-akkwist pubbliku, u b'hekk tippermetti lill-Istati Membri, lill-awtoritajiet kontraenti, lill-entitajiet kontraenti u lill-operaturi ekonomiċi biex jiġġeneraw benefiċċji sinifikanti fir-rigward ta' ffrankar, impatt ambjentali, u ta' tnaqqis fil-piżijiet amministrattivi.

               (7)

               Il-benefiċċji tal-fatturazzjoni elettronika huma mmassimizzati meta fattura tiġi ġġenerata, tintbagħat, trasmessa, riċevuta u pproċessata b'mod awtomatiku għalkollox. Għal din ir-raġuni huma biss il-fatturi, li jinqraw minn magni u li jistgħu jiġu pproċessati b'mod awtomatiku u diġitali minn min jirċiviha, li għandhom jitqiesu konformi mal-istandard Ewropew dwar il-fatturazzjoni elettronika. Fajl sempliċi b'immaġni ma għandux jitqies bħala fattura elettronika għall-finijiet ta' din id-Direttiva.

               (8)

               L-għan tal-interoperabbiltà huwa li tippermetti l-preżentazzjoni u l-ipproċessar tal-informazzjoni b'mod konsistenti bejn sistemi ta' negozju, tkun xi tkun it-teknoloġija, l-applikazzjoni jew il-pjattaforma tagħhom. L-interoperabbiltà sħiħa tinkludi l-abbiltà ta' interoperabblità fi tliet livelli distinti: f'termini ta' kontenut tal-fattura (semantika), il-format jew il-lingwa użata (sintassi), u l-metodu ta' trasmissjoni. L-interoperabbiltà semantika timplika li l-fattura elettronika fiha ċertu ammont ta' informazzjoni meħtieġa, u li t-tifsira preċiża tal-informazzjoni skambjata tkun miżmuma u mifhuma, b'mod mhux ambigwu, indipendentement mill-mod li bih tkun fiżikament rappreżentata jew trasmessa. L-interoperabbiltà sintattika timplika li l-elementi tad-data ta' fattura elettronika jkunu ppreżentati f'format li jistgħu jiġu skambjati direttament bejn min jibgħat u min jirċievi u jiġu pproċessati awtomatikament. L-interoperabbiltà sintattika tista' tiġi żgurata b'mod wieħed jew b'żewġ modi, jiġifieri permezz tal-użu ta' sintassi komuni jew permezz tal-korrispondenza bejn sintassijiet differenti.

               (9)

               Hemm għadd kbir ta' sintassijiet li jintużaw. B'mod dejjem aktar frekwenti, l-interoperabbiltà sintattika hija żgurata permezz tal-korrispondenza. Dan il-metodu huwa effettiv jekk il-fattura jkun fiha l-elementi kollha tad-data meħtieġa fil-livell semantiku u jekk it-tifsira tagħhom ma tkunx ambigwa. Peress li dak mhuwiex frekwentement il-każ, jeħtieġ azzjoni biex tiġi żgurata l-interoperabbiltà f'livell semantiku. Sabiex ikompli jiġi ssimplifikat l-użu tal-fatturazzjoni elettronika u biex jitnaqqsu l-ispejjeż, wieħed mill-objettivi fit-tul għandu jkun li jiġi limitat l-għadd ta' sintassijiet użati, preferibbilment billi l-konċentrazzjoni tkun fuq dawk li jintużaw b'mod l-aktar komuni.

               (10)

               L-istandardizzazzjoni tal-fatturazzjoni elettronika tikkomplementa wkoll l-isforzi biex tiġi promossal-adozzjoni tal-akkwist elettroniku kif rifless fid-dispożizzjonijiet rilevanti tad-Direttiva 2014/24/UE tal-Parlament Ewropew u tal-Kunsill (4) u d-Direttiva 2014/25/UE tal-Parlament Ewropew u tal-Kunsill (5).

               (11)

               Fil-konklużjonijiet tiegħu tat-28 u d-29 ta' Ġunju 2012 u tal-24 ta' Ottubru 2013, il-Kunsill Ewropew iddikjara li għandha tingħata prijorità lill-miżuri mmirati biex ikomplu jiżviluppaw il-kummerċ elettroniku transkonfinali u l-modernizzazzjoni tal-amministrazzjonijiet pubbliċi, inkluż billi tiġi ffaċilitata t-transizzjoni lejn il-fatturazzjoni elettronika u permezz ta' implimentazzjoni rapida tiegħu.

               (12)

               Fir-riżoluzzjoni tiegħu tal-20 ta' April 2012, il-Parlament Ewropew iffoka fuq il-frammentazzjoni tas-suq li tirriżulta mir-regoli nazzjonali dwar il-fatturazzjoni elettronika, enfasizza l-benefiċċji sostanzjali li ġġib magħha l-fatturazzjoni elettronika, u saħaq dwar l-importanza taċ-ċertezza tad-dritt, l-ambjent tekniku ċar u s-soluzzjonijiet dwar il-fatturazzjoni elettronika miftuħa u interoperabbli, ibbażati fuq rekwiżiti legali, proċessi kummerċjali u standards tekniċi komuni. Għal dawn ir-raġunijiet, il-Parlament Ewropew talab li l-fatturazzjoni elettronika fl-akkwist pubbliku ssir obbligatorja sas-sena 2016.

               (13)

               Il-Forum Ewropew Pluripartitiku dwar il-Fatturazzjoni Elettronika (e-invoicing), stabbilit bid-Deċiżjoni tal-Kummissjoni tat-2 ta' Novembru 2010 (6), adotta unanimament Rakkomandazzjoni dwar l-użu ta' mudell semantiku tad-data li jappoġġa l-interoperabbiltà għall-fatturazzjoni elettronika f'Ottubru 2013.

               (14)

               Din id-Direttiva għandha tapplika għall-fatturi elettroniċi li jkunu waslu għand l-awtoritajiet kontraenti u l-entitajiet kontraenti, u li jkunu nħarġu b'konsegwenza tal-eżekuzzjoni ta' kuntratti li għalihom tapplika d-Direttiva 2009/81/KE tal-Parlament Ewropew u tal-Kunsill (7), id-Direttiva 2014/23/UE tal-Parlament Ewropew u tal-Kunsill (8), id-Direttiva 2014/24/UE, jew id-Direttiva 2014/25/UE. Il-fatturi elettroniċi li għandhom jiġu koperti b'din id-Direttiva huma biss dawk maħruġa mill-operatur ekonomiku li lilu jkun ingħata kuntratt pubbliku jew kuntratt ta' konċessjoni (il-kuntrattur prinċipali). Madankollu, meta l-Istati Membri jagħmlu provvediment għal pagamenti diretti lis-sottokuntratturi, f'konformità mal-Artikolu 71 tad-Direttiva 2014/24/UE u l-Artikolu 88 tad-Direttiva 2014/25/UE, l-arranġamenti li għandhom jiġu ddeterminati fid-dokumenti tal-akkwist għandu jinkludi provvedimenti dwar jekk il-fatturazzjoni elettronika għandhiex tintuża jew le fir-rigward ta' pagamenti lis-sottokuntratturi. Għandu jiġi kkjarifikat li, meta jingħata kuntratt lil grupp ta' operaturi ekonomiċi, fil-fatt din id-Direttiva tapplika għall-fatturi elettroniċi maħruġa kemm mill-grupp kif ukoll mill-operaturi ekonomiċi individwali.

               (15)

               Din id-Direttiva għandha tapplika wkoll għal kuntratti ta' konċessjoni li jinvolvu pagamenti jeħtieġu l-ħruġ ta' fatturi mill-operatur ekonomiku li ngħatalu l-kuntratt ta' konċessjoni. It-terminu “konċessjonijiet” huwa ddefinit fil-punt 1 tal-Artikolu 5 tad-Direttiva 2014/23/UE. Il-kuntratti ta' konċessjoni għandhom bħala oġġett l-akkwist ta' xogħlijiet jew servizzi permezz ta' konċessjoni, li l-konsiderazzjoni tagħhom tikkonsisti mid-dritt tal-isfruttament tax-xogħlijiet jew is-servizzi jew f'dak id-dritt flimkien ma' pagament. Din id-Direttiva għandha tapplika wkoll fejn kuntratti ta' konċessjoni li jinvolvu pagamenti jirrikjedu li l-fatturi jinħarġu mill-operatur ekonomiku li lilu jkun ingħata kuntratt ta' konċessjoni.

               (16)

               Din id-Direttiva hija soġġetta għall-Artikolu 346 tat-Trattat dwar il-Funzjonament tal-Unjoni Ewropea. Din id-Direttiva ma tapplikax għal fatturi elettroniċi maħruġa b'konsegwenza tat-twettiq ta' kuntratti (iddikjarati sigrieti jew li huma akkumpanjati minn miżuri ta' sigurtà speċjali) li huma esklużi mill-kamp ta' applikazzjoni tad-Direttiva 2014/23/UE, id-Direttiva 2014/24/UE, u d-Direttiva 2014/25/UE skont l-Artikoli 10(6), 15(3) u 24(3) tagħha rispettivament. Taħt l-istess kondizzjonijiet, f'din id-Direttiva għandha tiġi prevista esklużjoni speċifika għal fatturi elettroniċi maħruġa b'konsegwenza tat-twettiq ta' tali kuntratti (iddikjarati sigrieti jew akkumpanjati minn miżuri ta' sigurtà speċjali), li jaqgħu fil-kamp ta' applikazzjoni tad-Direttiva 2009/81/KE.

               (17)

               Id-definizzjonijiet użati f'din id-Direttiva għandhom ikunu allinjati mal-leġiżlazzjoni l-oħra tal-Unjoni dwar l-akkwist pubbliku.

               (18)

               Il-Kummissjoni għandha tapplika d-dispożizzjonijiet rilevanti tar-Regolament (UE) Nru 1025/2012 tal-Parlament Ewropew u tal-Kunsill (9) biex titlob lill-organizzazzjoni Ewropea tal-istandardizzazzjoni rilevanti tabbozza standard Ewropew dwar il-fatturazzjoni elettronika. Skont id-dispożizzjonijiet rilevanti tar-Regolament (UE) Nru 1025/2012, id-deċiżjoni tal-Kummissjoni li tistabbilixxi tali talba hija soġġetta għall-proċedura ta' eżami msemmija fir-Regolament (UE) Nru 182/2011 tal-Parlament Ewropew u tal-Kunsill (10).

               (19)

               L-istandard Ewropew dwar il-fatturazzjoni elettronika għandu jkun ibbażat fuq l-ispeċifikazzjonijiet tekniċi eżistenti żviluppati fil-qafas tal-organizzazzjonijiet Ewropej tal-istandardizzazzjoni bħas-CEN (CWA 16356-MUG u CWA 16562-CEN BII), u għandu jqis speċifikazzjonijiet tekniċi oħra rilevanti żviluppati fil-qafas tal-istandardizzazzjoni internazzjonali, bħall-UN/CEFACT (CII v. 2.0) u l-ISO (Fattura Finanzjarja bbażata fuq il-metodoloġija ISO 20022). Fit-twettiq tat-talba għall-istandardizzazzjoni, l-organizzazzjoni Ewropea tal-istandardizzazzjoni rilevanti għandha tqis ukoll ir-riżultati tal-Proġetti Pilota fuq Skala Kbira implimentati fil-qafas tal-Programm ta' Appoġġ għall-Politika tal-Programm Kwadru għall-Kompetittività u l-Innovazzjoni (CIP) u l-ispeċifikazzjonijiet tekniċi dwar il-fatturazzjoni elettronika ta' korpi u organizzazzjonijiet rilevanti oħra li jintużaw b'mod mifrux mill-komunità kummerċjali. L-istandard Ewropew dwar il-fatturazzjoni elettronika għandu jkun kompatibbli wkoll mal-istandards eżistenti għall-pagamenti sabiex jippermetti l-ipproċessar awtomatiku tal-pagamenti.

               (20)

               Fit-talba tagħha lill-organizzazzjoni Ewropea tal-istandardizzazzjoni rilevanti, il-Kummissjoni għandha titlob li l-istandard Ewropew dwar il-fatturazzjoni elettronika jkun teknoloġikament newtrali sabiex tiġi evitata kwalunkwe distorsjoni tal-kompetizzjoni, li tkun kompatibbli mal-istandards internazzjonali rilevanti dwar il-fatturazzjoni elettronika sabiex jiġi evitat li fornituri minn pajjiżi terzi jiltaqgħu ma' ostakoli tekniċi għall-aċċess għas-suq u biex ikun aktar faċli li l-fornituri Ewropej jibagħtu fatturi elettroniċi lix-xerrejja f'pajjiżi terzi, u li jkun konformi mad-Direttiva tal-Kunsill Nru 2006/112/KE (11). Billi l-fatturi elettroniċi jista' jkun fihom data personali, il-Kummissjoni għandha titlob ukoll li l-istandard Ewropew dwar il-fatturazzjoni elettronika jieħu kont tal-protezzjoni tad-data personali, f'konformità mad-Direttiva 95/46/KE tal-Parlament Ewropew u tal-Kunsill (12) u l-prinċipji tal-protezzjoni tad-data mid-disinn, il-proporzjonalità u l-mimimizzazzjoni tad-data. Minbarra dawk ir-rekwiżiti minimi, fit-talba tagħha lill-organizzazzjoni Ewropea tal-istandardizzazzjoni rilevanti, il-Kummissjoni għandha tiddetermina rekwiżiti oħrajn fir-rigward tal-kontenut tal-istandard Ewropew dwar il-fatturazzjoni elettronika u skadenza għall-adozzjoni tiegħu.

               (21)

               Sabiex jiġi żgurat li anke l-impriżi żgħar u ta' daqs medju jkunu jistgħu jibbenefikaw mill-fatturazzjoni elettronika fl-akkwist pubbliku, l-istandard Ewropew dwar il-fatturazzjoni elettronika għandu jagħmilha possibbli li jiġu stabbiliti sistemi ta' fatturazzjoni elettronika faċli għall-utent, jiġifieri li jinftiehmu faċilment u jistgħu jintużaw faċilment. F'dan ir-rigward, għandu jitqies ukoll il-fatt li l-impriżi żgħar u ta' daqs medju, b'mod partikolari, kif ukoll awtoritajiet kontraenti u entitajiet kontraenti iżgħar għandhom għadd limitat ta' persunal u riżorsi finanzjarji limitati.

               (22)

               L-istandard Ewropew dwar il-fatturazzjoni elettronika għandu jkun adatt ukoll għall-użu fi tranżazzjonijiet kummerċjali bejn l-intrapriżi. Għalhekk, sabiex l-operaturi ekonomiċi privati jkunu jistgħu jużaw l-istandard il-ġdid fil-kuntatti kummerċjali tagħhom ma' xulxin, il-Kummissjoni għandha tiżgura li l-istandard ma jiġix żviluppat b'mod li jkun adatt biss għall-użu fil-qasam tal-akkwist pubbliku.

               (23)

               Fatturi maħruġa f'setturi kummerċjali differenti jistgħu jirrikjedu l-inklużjoni ta' informazzjoni speċifika għal dawk is-setturi. Madankollu, għadd limitat ta' elementi standard komuni għandhom jiġu inklużi fil-fatturi kollha. Il-preżenza ta' dawk l-elementi hija indispensabbli sabiex jiġi vverifikat jekk il-fattura tirriflettix adegwatament it-transazzjoni sottostanti tan-negozju u biex jiġi żgurat li l-fattura hija legalment valida. Lista b'tali elementi meħtieġa għall-finijiet ta' VAT hija pprovduta mid-Direttiva 2006/112/KE. L-istandard Ewropew dwar il- fatturazzjoni elettronika għandu jkun konsistenti ma' dan is-sett ta' elementi.

               (24)

               L-istandard Ewropew dwar il-fatturazzjoni elettronika għandu jiddefinixxi l-elementi semantiċi tad-data li jirreferu, b'mod partikolari, għad-data komplimentari dwar il-bejjiegħ u x-xerrej, l-identifikaturi tal-proċess, l-attributi tal-fattura, id-dettalji dwar l-oġġetti fuq il-fattura, l-informazzjoni dwar il-kunsinna tagħhom, u d-dettalji u l-kondizzjonijiet tal-pagament. L-elementi prinċipali ta' fattura elettronika għandhom jiġu inklużi f'kull fattura elettronika. Dan għandu jiżgura applikazzjoni ċara u uniformi tal-fatturazzjoni elettronika.

               (25)

               Waqt li dak li jibgħat il-fattura elettronika għandu jibqa' jkollu l-possibbiltà li jiggarantixxi l-awtentiċità tal-oriġini u l-integrità tal-kontenut tal-fattura b'diversi metodi, inkluż permezz ta' firma elettronika, sabiex tiġi żgurata l-konformità mad-Direttiva 2006/112/KE, l-istandard Ewropew dwar il-fatturazzjoni elettronika ma għandux jinkludi rekwiżit għal firma elettronika bħala wieħed mill-elementi tiegħu.

               (26)

               Sabiex jiġu evitati spejjeż u piżijiet eċċessivi għall-awtoritajiet kontraenti u l-entitajiet kontraenti, l-organizzazzjoni Ewropea tal-istandardizzazzjoni rilevanti għandha tintalab tidentifika lista ta' għadd limitat ta' sintassi li jikkonformaw mal-istandard Ewropew dwar il-fatturazzjoni elettronika. Dik il-lista ma għandhiex tifforma parti mill-istandard Ewropew dwar il-fatturazzjoni elettronika. Is-sintassi identifikati jridu jkunu diġà użati b'mod mifrux u b'suċċess mill-operaturi ekonomiċi u mill-awtoritajiet kontraenti. Sabiex tiġi ffaċilitata u aċċellerata l-implimentazzjoni mill-Istati Membri, l-organizzazzjoni Ewropea tal-istandardizzazzjoni rilevanti għandha tintalab tipprovdi rabtiet sintattiċi (syntax bindings) adegwati mill-istandard Ewropew dwar il-fatturazzjoni elettronika mas-sintassijiet kollha identifikati fil-lista. Ir-rabtiet sintattiċi huma linji gwida dwar kif l-istandard jista' jiġi rrappreżentat fid-diversi sintassijiet. Dan ir-riżultat tal-istandardizzazzjoni għandu jikkomplementa l-istandard Ewropew dwar il-fatturazzjoni elettronika u l-lista tas-sintassijiet.

               (27)

               Sabiex jiġi ffaċilitat l-użu tal-istandard Ewropew dwar il-fatturazzjoni elettronika, l-organizzazzjoni Ewropea tal-istandardizzazzjoni għandha tintalab ukoll tabbozza linji gwida dwar l-interoperabbiltà tat-trasmissjoni. Dawk il-linji gwida m'għandhomx jifformaw parti mill-istandard Ewropew dwar il-fatturazzjoni elettronika jew ikunu vinkolanti għall-awtoritajiet kontraenti u l-entitajiet kontraenti.

               (28)

               Qabel l-introduzzjoni tal-istandard Ewropew dwar il-fatturazzjoni elettronika fl-Istati Membri, l-applikazzjoni prattika tal-istandard għandha tiġi ttestjata b'mod suffiċjenti. Din il-valutazzjoni għandha ssir matul il-proċess ta' tfassil tal-istandard. Dik il-valutazzjoni għandha tinvolvi lill-utenti aħħarin, u għandha tindirizza, b'mod partikolari, l-aspetti tal-prattiċità u l-faċilità tal-użu, u għandha turi li l-istandard jista' jiġi implimentat b'mod kosteffettiv u proporzjonat.

               (29)

               Fejn l-istandard Ewropew dwar il-fatturazzjoni elettronika u l-lista ta' sintassijiet li jikkonformaw mal-istandard abbozzati mill-organizzazzjoni Ewropea tal-istandardizzazzjoni rilevanti, jissodisfaw ir-rekwiżiti li jinsabu fit-talba tal-Kummissjoni lill-organizzazzjoni Ewropea tal-istandardizzazzjoni, u fejn l-istandard ikun ġie ttestjat, ir-referenzi tal-istandard Ewropew dwar il-fatturazzjoni elettronika u l-lista ta' sintassijiet għandhom jiġu ppubblikati f'Il-Ġurnal Uffiċjali tal-Unjoni Ewropea.

               (30)

               Id-dispożizzjonijiet dwar l-iżvilupp tal-istandard u riżultati oħra tal-istandardizzazzjoni stabbiliti f'din id-Direttiva huma konformi mad-dispożizzjonijiet rilevanti tar-Regolament (UE) Nru 1025/2012. Madankollu, filwaqt li jitqiesu l-ispeċifiċitajiet ta' din id-Direttiva, huwa xieraq li jiġi stipulat li d-deċiżjoni jekk ir-referenzi għall-istandard u l-lista ta' sintassijiet jiġux ppubblikati, ma jiġux ppubblikati jew jiġux ippubblikati b'restrizzjoni, tiġi adottata skont il-proċedura ta' eżami. Madankollu, dan għandu jkun mingħajr preġudizzju għall-applikazzjoni tad-dispożizzjonijiet rilevanti tar-Regolament (UE) Nru 1025/2012 rigward oġġezzjonijiet formali għal standards armonizzati.

               (31)

               L-organizzazzjonijiet Ewropej tal-istandardizzazzjoni jirrevedu u jaġġornaw b'mod regolari l-istandards b'reazzjoni għall-iżviluppi teknoloġiċi. Fid-dawl tan-natura rapida ta' tali żviluppi fis-settur tal-ICT, il-Kummissjoni għandha wkoll tkun tista' titlob li l-organizzazzjoni Ewropea tal-istandardizzazzjoni rilevanti tirrevedi u taġġorna l-istandard dwar il-fatturazzjoni elettronika sabiex jittieħed kont ta' dawk l-iżviluppi u tiġi żgurata interoperabbiltà kontinwa.

               (32)

               Sabiex tirreaġixxi għall-iżviluppi teknoloġiċi jew għar-rekwiżiti tas-suq, il-Kummissjoni għandha tkun tista' tadotta atti ta' implimentazzjoni biex tirrevedi u taġġorna l-lista ta' sintassijiet. Fil-każ li jkun hemm aktar aġġustamenti kumplessi, il-Kummissjoni għandha tkun tista' wkoll titlob li l-organizzazzjoni Ewropea tal-istandardizzazzjoni rilevanti tirrevedi u taġġorna l-lista ta' sintassijiet.

               (33)

               Fejn tikkunsidrah neċessarju li tiġi żgurata l-interoperabbiltà sħiħa u kontinwa, sabiex jittieħed kont tal-iżviluppi teknoloġiċi jew biex jiġi limitat l-għadd ta' sintassijiet li għandhom jintużaw, il-Kummissjoni għandha tkun tista' tirrevedi u taġġorna l-lista ta' sintassijiet diġà ppubblikata. Meta tagħmel dan, il-Kummissjoni għandha tieħu kont tal-lista ta' sintassijiet identifikati, rieżaminati u aġġornati mill-organizzazzjoni Ewropea tal-istandardizzazzjoni rilevanti.

               (34)

               Malli jiskadi ż-żmien għat-traspożizzjoni stabbilit f'din id-Direttiva, l-awtoritajiet kontraenti u l-entitajiet kontraenti għandhom ikunu obbligati li jirċievu u jipproċessaw fatturi elettroniċi li jikkonformaw mal-istandard Ewropew dwar il-fatturazzjoni elettronika u ma' kwalunkwe sintassi fuq il-lista ppubblikata mill-Kummissjoni f'Il-Ġurnal Uffiċjali tal-Unjoni Ewropea. L-awtoritajiet kontraenti u l-entitajiet kontraenti għaldaqstant ma għandhomx jirrifjutaw fatturi elettroniċi li jilħqu l-kondizzjonijiet ta' hawn fuq unikament minħabba nuqqas ta' konformità mar-rekwiżiti (pereżempju rekwiżiti nazzjonali jew rekwiżiti speċifiċi għas-settur, jew rekwiżiti tekniċi addizzjonali ta' kwalunkwe tip) għajr dawk previsti speċifikament f'din id-Direttiva. Madankollu, raġunijiet konvinċenti oħra għal rifjut, bħal dawk li jirrigwardaw raġunijiet kuntrattwali, m'għandhomx jiġu affettwati b'dan l-obbligu. Qabel ma jħallsu l-fattura, l-awtoritajiet kontraenti u l-entitajiet kontraenti f'kull każ għandhom jibqgħu jkunu liberi li jivverifikaw jekk il-kontenut tal-fattura elettronika jirriflettix b'mod korrett id-dettalji tat-transazzjoni kummerċjali sottostanti (pereżempju jekk l-ammont tal-fattura jkunx korrett) u jekk il-fattura ġietx indirizzata lid-destinatarju korrett. L-obbligu li fatturi elettroniċi ma jiġux irrifjutati f'konformità ma' din id-Direttiva huwa mingħajr preġudizzju għad-Direttiva tal-Parlament Ewropew u tal-Kunsill 2011/7/UE (13).

               (35)

               Din id-Direttiva għandha tirrikjedi biss lir-riċevituri ta' fattura, jiġifieri l-awtoritajiet kontraenti, il-korpi ċentrali ta' akkwist u l-entitajiet kontraenti, li jaċċettaw u jipproċessaw il-fatturi elettroniċi. Din id-Direttiva għandha tkun mingħajr preġudizzju għad-dritt ta' min jibgħat il-fattura li jagħżel bejn li jippreżenta l-fattura f'konformità mal-istandard Ewropew dwar il-fatturazzjoni elettronika, f'konformità ma' standards nazzjonali jew tekniċi oħra, jew fuq il-karta. Madankollu, din id-Direttiva ma għandhiex tippreveni lill-Istati Membri milli jordnaw li l-fatturi elettroniċi biss jistgħu jiġu ppreżentati fil-qafas ta' akkwist pubbliku. Fejn min jibgħat il-fattura jagħżel li jippreżenta l-fattura billi juża l-istandard Ewropew dwar il-fatturazzjoni elettronika, l-obbligu tar-riċevitur li jirċeviha u jipproċessaha għandu japplika biss jekk il-fattura tkun f'waħda mis-sintassijiet inklużi fil-lista ta' sintassijiet ippublikati mill-Kummissjoni f'Il-Ġurnal Uffiċjali tal-Unjoni Ewropea. Dan għandu jkun mingħajr preġudizzju għall-fatt li min jibgħat il-fattura jagħmel użu mis-servizzi ta' parti terza biex jittraduċi bejn is-sintassi tiegħu stess u waħda minn dawk fuq il-lista.

               (36)

               Il-Kontrollur Ewropew għall-Protezzjoni tad-Data ġie kkonsultat f'konformità mal-Artikolu 28(2) tar-Regolament (KE) Nru 45/2001 tal-Parlament Ewropew u tal-Kunsill (14) u ħareġ opinjoni fil-11 ta' Novembru 2013 (15). Fl-opinjoni tiegħu huwa ppubblika rakkomandazzjonijiet sabiex fl-applikazzjoni ta' din id-Direttiva tkun żgurata protezzjoni tad-data suffiċjenti. Dawk ir-rakkomandazzjonijiet għandhom jitqiesu meta jitfassal l-istandard Ewropew dwar il-fatturazzjoni elettronika u meta tiġi pproċessata data personali mill-awtoritajiet kontraenti u l-entitajiet kontraenti. B'mod partikolari għandu jiġi ċċarat li l-liġijiet eżistenti dwar il-protezzjoni tad-data japplikaw ukoll fil-qasam tal-fatturazzjoni elettronika, u li għal skopijiet ta' trasparenza u responsabbiltà, il-pubblikazzjoni ta' data personali għandha tkun f'konformità mal-protezzjoni tal-privatezza.

               (37)

               Peress li d-Direttiva 2006/112/KE fiha regoli dwar l-fatturazzjoni, inkluż dwar il-fatturazzjoni elettronika, ir-relazzjoni tagħha ma' din id-Direttiva għandha tiġi ċċarata. Din id-Direttiva għandha objettiv differenti, għandha kamp ta' applikazzjoni li hu differenti minn dak tad-Direttiva 2006/112/KE u għalhekk, ma taffettwax id-dispożizzjonijiet dwar l-użu ta' fatturi elettroniċi għall-finijiet tal-VAT li jinsabu fiha. B'mod partikolari, l-Artikolu 232 tad-Direttiva 2006/112/KE jirregola r-relazzjonijiet bejn il-partijiet kummerċjali u għandha l-għan li tiżgura li l-użu ta' fatturi elettroniċi minn min jibgħathom ma jistax jiġi impost fuq ir-riċevitur. Madankollu, dan għandu jkun mingħajr preġudizzju għad-dritt tal-Istati Membri li jimponu obbligu fuq l-awtoritajiet kontraenti u l-entitajiet kontraenti li jirċievu fatturi elettroniċi taħt ċerti kondizzjonijiet.

               (38)

               Sabiex l-awtoritajiet kontraenti u l-entitajiet kontraenti jkunu jistgħu jħejju adegwatament u jieħdu miżuri tekniċi li, wara l-istabbiliment tal-istandard Ewropew dwar il-fatturazzjoni elettronika u l-approvazzjoni l-lista ta' sintassijiet, huma meħtieġa biex jikkonformaw ma' din id-Direttiva, u fid-dawl tal-ħtieġa għal implimentazzjoni rapida tal-fatturazzjoni elettronika, għandha titqies ġustifikata skadenza għat-traspożizzjoni ta' 18-il xahar wara l-pubblikazzjoni tar-referenza tal-istandard Ewropew dwar il-fatturazzjoni elettronika u tal-lista ta' sintassijiet f'Il-Ġurnal Uffiċjali tal-Unjoni Ewropea. B'deroga minn din l-iskadenza ġenerali għat-traspożizzjoni u sabiex tiġi ffaċilitata l-adozzjoni tal-fatturazzjoni elettronika għal ċerti awtoritajiet kontraenti, bħall-awtoritajiet kontraenti u l-impriżi pubbliċi lokali u reġjonali, l-Istati Membri għandhom ikunu jistgħu jipposponu l-applikazzjoni ta' din id-Direttiva għall-awtoritajiet kontraenti subċentrali u l-entitajiet kontraenti sa 30 xahar wara l-pubblikazzjoni tar-referenza tal-istandard Ewropew dwar il-fatturazzjoni elettronika u tal-lista ta' sintassijiet f'Il-Ġurnal Uffiċjali tal-Unjoni Ewropea. Din il-possibbiltà li tiġi posposta l-applikazzjoni tar-rekwiżiti ta' din id-Direttiva ma għandhiex tapplika għall-korpi ċentrali tal-akkwist.

               (39)

               Sabiex tiffaċilita l-implimentazzjoni tar-rekwiżiti ta' din id-Direttiva għall-awtoritajiet kontraenti u l-entitajiet kontraenti, il-Kummissjoni għandha tiżgura li l-Istati Membri jinżammu informati b'mod sħiħ u regolari dwar il-progress tal-ħidma f'termini tal-iżvilupp tal-istandard u r-riżultati ta' standardizzazzjoni relatati li għandhom jitwettqu mill-organizzazzjoni Ewropea ta' standardizzazzjoni rilevanti. Dan għandu jippermetti li l-Istati Membri jwettqu l-ħidma preparatorja meħtieġa bil-għan li titlesta l-implimentazzjoni fl-iskadenzi maqbula.

               (40)

               Billi l-awtoritajiet kontraenti u l-entitajiet kontraenti ser ikunu jistgħu jaċċettaw fatturi elettroniċi li jikkonformaw ma' standards oħra għajr l-istandard Ewropew dwar il-fatturazzjoni elettronika, kif ukoll fatturi stampati, sakemm ma jkunx stipulat mod ieħor fil-leġislazzjoni nazzjonali, din id-Direttiva ma timponix spejjeż jew piż addizzjonali fuq l-intrapriżi, inklużi l-mikrointrapriżi u l-intrapriżi żgħar u ta' daqs medju, fis-sens tar-Rakkomandazzjoni tal-Kummissjoni 2003/361/KE (16). Barra dan, il-Kummissjoni u l-Istati Membri għandhom jagħmlu kull sforz biex jimminimizzaw l-ispiża tal-istandard Ewropew dwar il-fatturazzjoni elettronika għall-utenti tiegħu, b'mod partikolari għall-mikrointrapriżi u l-intrapriżi żgħar u ta' daqs medju, sabiex tiġi ffaċilitata l-adozzjoni tiegħu fl-Unjoni Ewropea kollha.

               (41)

               Meta jimplimentaw din id-Direttiva, l-Istati Membri għandhom jikkunsidraw il-ħtiġijiet tal-impriżi żgħar u ta' daqs medju u ta' awtoritajiet kontraenti u entitajiet kontraenti iżgħar, u għandhom joffru l-appoġġ meħtieġ lill-awtoritajiet kontraenti, l-entitajiet kontraenti u lill-fornituri kollha, biex b'hekk ikun jista' jintuża l-istandard Ewropew dwar il-fatturazzjoni elettronika. Barra minn hekk, għandhom ikunu previsti miżuri ta' taħriġ, b'mod partikolari għall-impriżi żgħar u ta' daqs medju.

               (42)

               Sabiex jiġu ffaċilitati l-adattazzjonijiet tekniċi u proċedurali li jinħtieġ li jitwettqu mill-partijiet kollha involuti fl-akkwist pubbliku sabiex tiġi żgurata l-implimentazzjoni b'suċċess ta' din id-Direttiva, l-Istati Membri għandhom, fejn possibbli, jagħmlu l-assistenza tal-Fondi Strutturali disponibbli għall-awtoritajiet kontraenti, l-entitajiet kontraenti, u l-intrapriżi żgħar u ta' daqs medju eliġibbli kollha.

               (43)

               Sabiex jiġu żgurati kondizzjonijiet uniformi għall-implimentazzjoni ta' din id-Direttiva, u fir-rigward tat-tfassil, il-limitazzjoni u r-rieżami tal-lista ta' sintassijiet, is-setgħat ta' implimentazzjoni għandhom jiġu konferiti lill-Kummissjoni. Dawk is-setgħat għandhom jiġu eżerċitati f'konformità mar-Regolament (UE) Nru 182/2011. Il-proċedura ta' eżami għandha tintuża għall-adozzjoni tal-atti ta' implimentazzjoni dwar il-lista ta' sintassijiet minħabba l-fatt li huma jiffaċilitaw l-applikazzjoni tal-istandard Ewropew dwar il-fatturazzjoni elettronika u jiżguraw l-interoperabbiltà u reazzjoni rapida għal żviluppi teknoloġiċi. Il-proċedura ta' eżami għandha tintuża wkoll għall-adozzjoni tal-atti ta' implimentazzjoni fir-rigward tal-oġġezzjonijiet għall-istandard Ewropew dwar il-fatturazzjoni elettronika, peress li dawk l-atti jista' jkollhom konsegwenzi fuq l-obbligu li jiġu rċevuti u proċessati fatturi elettroniċi.

               (44)

               Peress li l-objettivi ta' din id-Direttiva, jiġifieri t-tneħħija ta' ostakoli għas-suq u ostakoli għall-kummerċ li jirriżultaw mill-eżistenza ta' regoli u standards nazzjonali diverġenti, u li tiġi żgurata l-interoperabbiltà, ma jistgħux jintlaħqu b'mod suffiċjenti mill-Istati Membri iżda li jistgħu jintlaħqu aħjar fil-livell tal-Unjoni, l-Unjoni tista' tadotta miżuri, f'konformità mal-prinċipju tas-sussidjarjetà kif stabbilit fl-Artikolu 5 tat-Trattat dwar l-Unjoni Ewropea. F'konformità mal-prinċipju tal-proporzjonalità, kif jinsab f'dan l-Artikolu, din id-Direttiva ma tmurx lil hinn minn dak li huwa meħtieġ sabiex jinkisbu dawk l-objettivi,

         ADOTTAW DIN ID-DIRETTIVA:
   Artikolu 1
   Kamp ta' applikazzjoni
   Din id-Direttiva għandha tapplika għall-fatturi elettroniċi maħruġa b'konsegwenza tal-eżekuzzjoni ta' kuntratti li għalihom japplikaw id-Direttiva 2009/81/KE, id-Direttiva 2014/23/UE, id-Direttiva 2014/24/UE jew id-Direttiva 2014/25/UE.
   Din id-Direttiva ma għandhiex tapplika għal fatturi elettroniċi maħruġa b'konsegwenza tat-twettiq ta' kuntratti li jaqgħu fil-kamp ta' applikazzjoni tad-Direttiva 2009/81/KE, fejn l-akkwist u t-twettiq tal-kuntratt ikunu ddikjarati sigrieti jew għandhom ikunu akkumpanjati minn miżuri speċjali ta' sigurtà f'konformità mal-liġijiet, ir-regolamenti jew id-dispożizzjonijiet amministrattivi fis-seħħ fi Stat Membru, u dment li l-Istat Membru jkun iddetermina li l-interessi essenzjali kkonċernati ma jistgħux jiġu garantiti b'miżuri inqas intrużivi.
   Artikolu 2
   Definizzjonijiet
   Għall-finijiet ta' din id-Direttiva, għandhom japplikaw id-definizzjonijiet li ġejjin:

               (1)

               “fattura elettronika” tfisser fattura li tkun inħarġet, ġiet trasmessa u riċevuta f'format elettroniku strutturat li jippremetti l-ipproċessar awtomatiku u elettroniku tagħha;

               (2)

               “elementi prinċipali ta' fattura elettronika” tfisser sett ta' komponenti essenzjali ta' informazzjoni li fattura elettronika għandu jkun fiha sabiex tkun permessal-interoperabbiltà transkonfinali, inkluża l-informazzjoni meħtieġa biex tiġi żgurata l-konformità legali;

               (3)

               “mudell semantiku tad-data” tfisser sett strutturat u loġikament interrelatat ta' termini u t-tifsiriet tagħhom li jispeċifika l-elementi prinċipali ta' fattura elettronika;

               (4)

               “sintassi” tfisser il-lingwa li tinqara minn magna jew id-djalett użat biex jirrappreżenta l-elementi tad-data inklużi f'fattura elettronika;

               (5)

               “rabtiet sintattiċi” (“syntax binding”) tfisser linji gwida dwar kif mudell semantiku tad-data għal fattura elettronika jista' jiġi rappreżentat fis-sintassijiet differenti;

               (6)

               “awtoritajiet kontraenti” tfisser awtoritajiet kontraenti kif iddefiniti fil-punt (17) tal-Artikolu 1 tad-Direttiva 2009/81/KE, l-Artikolu 6(1) tad-Direttiva 2014/23/UE u l-punt (1) tal-Artikolu 2(1) tad-Direttiva 2014/24/UE;

               (7)

               “awtoritajiet kontraenti subċentrali” tfisser awtoritajiet kontraenti subċentrali kif iddefiniti fil-punt (3) tal-Artikolu 2(1) tad-Direttiva 2014/24/UE;

               (8)

               “entità ċentrali ta' akkwist” tfisser entità ċentrali ta' akkwist kif iddefinita fil-punt (16) tal-Artikolu 2(1) tad-Direttiva 2014/24/UE;

               (9)

               “entitajiet kontraenti” tfisser entitajiet kontraenti kif iddefiniti fil-punt 17 tal-Artikolu 1 tad-Direttiva 2009/81/KE, l-Artikolu 7(1) u (2) tad-Direttiva 2014/23/UE u l-Artikolu 4(1) tad-Direttiva 2014/25/UE;

               (10)

               “standard internazzjonali” tfisser standard internazzjonali kif iddefiniti fil-punt (a) tal-Artikolu 2(1) tar-Regolament (UE) Nru 1025/2012;

               (11)

               “standard Ewropew” tfisser standard Ewropew kif definit fil-punt (b) tal-Artikolu 2(1) tar-Regolament (UE) Nru 1025/2012.

         Artikolu 3
   Stabbiliment ta' standard Ewropew
   1.   Il-Kummissjoni għandha titlob lill-organizzazzjoni Ewropea tal-istandardizzazzjoni rilevanti biex tabbozza standard Ewropew għall-mudell semantiku tad-data tal-elementi prinċipali ta' fattura elettronika (l-“istandard Ewropew dwar il-fatturazzjoni elettronika”).
   Il-Kummissjoni għandha tesiġi li l-istandard Ewropew dwar il-fatturazzjoni elettronika jikkonforma tal-inqas mal-kriterji li ġejjin:

               —

               huwa teknoloġikament newtrali;

               —

               huwa kompatibbli mal-istandards internazzjonali rilevanti dwar il-fatturazzjoni elettronika;

               —

               jieħu kont tal-ħtieġa għall-protezzjoni tad-data personali f'konformità mad-Direttiva 95/46/KE, għal approċċ ta' “protezzjoni tad-data mid-disinn” u l-prinċipji tal-proporzjonalità, il-minimizzazzjoni tad-data u l-limitazzjoni tal-fini;

               —

               huwa konsistenti mad-dispożizzjonijiet rilevanti tad-Direttiva tal-Kunsill 2006/112/KE;

               —

               jippermetti l-istabbiliment ta' sistemi għall-fatturazzjoni elettronika prattiċi, faċli għall-utent, flessibbli u kosteffiċjenti;

               —

               jieħu kont tal-ħtiġijiet speċjali tal-intrapriżi żgħar u ta' daqs medju kif ukoll tal-awtoritajiet kontraenti subċentrali u l-entitajiet kontraenti;

               —

               huwa adatt għall-użu fi transazzjonijiet kummerċjali bejn l-impriżi.

         Il-Kummissjoni għandha titlob li l-organizzazzjoni Ewropea tal-istandardizzazzjoni rilevanti tipprovdi lista b'għadd limitat ta' sintassijiet li jikkonformaw mal-istandard Ewropew dwar il-fatturazzjoni elettronika, ir-rabtiet sintattiċi adatti u l-linji gwida dwar l-interoperabbiltà tat-trasmissjoni, sabiex jiġi ffaċilitat l-użu ta' tali standard.
   It-talbiet għandhom jiġu adottati f'konformità mal-proċedura stipulata fl-Artikolu 10(1) sa (5) tar-Regolament (UE) Nru 1025/2012.
   Bħala parti mill-ħidma biex jiġi żviluppat l-istandard mill-organizzazzjoni Ewropea tal-istandardizzazzjoni rilevanti, u fil-limitu ta' żmien kif identifikat fil-paragrafu 2, l-istandard għandu jiġi ttestjat fir-rigward tal-applikazzjoni prattika għall-utent aħħari. Il-Kummissjoni ser iżżomm ir-responsabbiltà ġenerali għall-ittestjar u għandha tiżgura li, matul it-twettiq tat-test, għandu jittieħed kont speċjali fir-rigward tal-kriterja tal-prattiċità, il-faċilità tal-użu għall-utent u l-ispejjeż possibbli ta' implimentazzjoni f'konformità mat-tieni subparagrafu tal-paragrafu 1. Il-Kummissjoni għandha tippreżenta rapport dwar l-eżitu tat-test lill-Parlament Ewropew u lill-Kunsill.
   2.   Fejn l-istandard Ewropew dwar il-fatturazzjoni elettronika, imfassal f'konformità mat-talba msemmija fil-paragrafu 1, jissoddisfa r-rekwiżiti li jinsab fih u fejn fażi ta' test f'konformità mal-ħames subparagrafu tal-paragrafu 1 tkun tlestiet, il-Kummissjoni għandha tippubblika r-referenza għall-istandard f'Il-Ġurnal Uffiċjali tal-Unjoni Ewropea, flimkien mal-lista ta' għadd limitat ta' sintassijiet imfassla f'konformità mat-talba msemmija fil-paragrafu 1. Dik il-pubblikazzjoni għandha titlesta sas-27 ta' Mejju 2017.
   Artikolu 4
   Oġġezzjonijiet formali għall-istandard Ewropew
   1.   Fejn Stat Membru jew il-Parlament Ewropew iqis li l-istandard Ewropew dwar il-fatturazzjoni elettronika u l-lista ta' sintassijiet ma jissodisfawx b'mod sħiħ ir-rekwiżiti li jinsabu fl-Artikolu 3(1), huwa għandu jinforma lill-Kummissjoni b'dan bi spjegazzjoni dettaljata, u l-Kummissjoni għandha tiddeċiedi:

               (a)

               li tippubblika, li ma tippubblikax, jew li tippubblika b'restrizzjoni r-referenzi għall-istandard Ewropew dwar il-fatturazzjoni elettronika u l-lista ta' sintassijiet li jinsabu f'Il-Ġurnal Uffiċjali tal-Unjoni Ewropea;

               (b)

               li żżomm, li żżomm b'restrizzjoni r-referenzi għall-istandard Ewropew dwar il-fatturazzjoni elettronika u l-lista ta' sintassijiet ikkonċernati li jinsabu f'Il-Ġurnal Uffiċjali tal-Unjoni Ewropea, jew li tirtirahom minnu.

         2.   Il-Kummissjoni għandha tippubblika fis-sit elettroniku tagħha informazzjoni dwar l-istandard Ewropew dwar il-fatturazzjoni elettronika u l-lista ta' sintassijiet li jkunu suġġetti għad-deċiżjoni msemmija fil-paragrafu 1.
   3.   Il-Kummissjoni għandha tinforma lill-organizzazzjoni Ewropea tal-istandardizzazzjoni ikkonċernati dwar id-deċiżjoni msemmija fil-paragrafu 1 u, jekk ikun meħtieġ, għandha titlob ir-reviżjoni tal-istandard Ewropew dwar il-fatturazzjoni elettronika jew tal-lista ta' sintassijiet ikkonċernata.
   4.   Id-deċiżjoni msemmija fil-punt (a) u l-punt (b) tal-paragrafu 1 ta' dan l-Artikolu għandha tiġi adottata f'konformità mal-proċedura ta' eżami msemmija fl-Artikolu 10(2).
   Artikolu 5
   Żamma u aktar żvilupp tal-istandard Ewropew u l-lista ta' sintassijiet
   1.   Sabiex tieħu kont ta' żviluppi teknoloġiċi u biex tiżgura l-interoperabbiltà sħiħa u kontinwa fil-fatturazzjoni elettronika fl-akkwist pubbliku, il-Kummissjoni tista':

               (a)

               taġġorna jew tirrevedi l-istandard Ewropew dwar il-fatturazzjoni elettronika;

               (b)

               taġġorna jew tirrevedi l-lista ta' sintassijiet ippubblikata mill-Kummissjoni f'Il-Ġurnal Uffiċjali tal-Unjoni Ewropea.

         2.   Fejn il-Kummissjoni tiddeċiedi li twettaq l-azzjoni msemmija fil-punt (a) tal-paragrafu 1, hija għandha tagħmel talba lill-organizzazzjoni Ewropea tal-istandardizzazzjoni rilevanti. Dik it-talba għandha ssir f'konformità mal-proċedura msemmija fl-Artikolu 3(1) mingħajr ma tapplika l-iskadenzi previsti fih.
   3.   L-Artikolu 4 għandu japplika għal kwalunkwe aġġornament jew reviżjoni mwettqa f'konformità mal-punt (a) tal-paragrafu 1.
   4.   Fejn il-Kummissjoni tiddeċiedi li twettaq l-azzjoni msemmija fil-punt (b) tal-paragrafu 1, hija għandha tagħmel dan jew f'konformità mal-proċedura ta' eżami msemmija fl-Artikolu 10(2) jew inkella billi tagħmel talba lill-organizzazzjoni Ewropea tal-istandardizzazzjoni rilevanti. Tali talba għandha ssir f'konformità mal-proċedura msemmija fl-Artikolu 3(1) mingħajr ma tapplika l-iskadenzi previsti fih.
   Artikolu 6
   Elementi prinċipali ta' fattura elettronika
   L-elementi prinċipali ta' fattura elettronika huma, fost oħrajn:

               (a)

               identifikaturi tal-proċess u tal-fattura;

               (b)

               perijodu tal-fattura;

               (c)

               informazzjoni dwar il-bejjiegħ;

               (d)

               informazzjoni dwar ix-xerrej;

               (e)

               informazzjoni dwar min jitħallas;

               (f)

               informazzjoni dwar ir-rappreżentant tat-taxxa tal-bejjiegħ;

               (g)

               referenza tal-kuntratt;

               (h)

               dettalji tal-kunsinna;

               (i)

               struzzjonijiet dwar il-pagament;

               (j)

               informazzjoni dwar l-għotja jew il-ħlas;

               (k)

               informazzjoni dwar l-oġġett fl-linja ta' fattura;

               (l)

               totali tal-fattura;

               (m)

               ripartizzjoni tal-VAT.

         Artikolu 7
   Riċeviment u proċessar ta' fatturi elettroniċi
   L-Istati Membri għandhom jiżguraw li l-awtoritajiet kontraenti u l-entitajiet kontraenti jirċievu u jipproċessaw fatturi elettroniċi li jikkonformaw mal-istandard Ewropew dwar il-fatturazzjoni elettronika li r-referenza għalih ġiet ippubblikata skont l-Artikolu 3(2) u ma' kwalunkwe sintassi fil-lista ppubblikata skont l-Artikolu 3(2).
   Artikolu 8
   Protezzjoni tad-data
   1.   Din id-Direttiva hija mingħajr preġudizzju għal-liġi applikabbli tal-Unjoni u nazzjonali dwar il-protezzjoni tad-data.
   2.   Soġġett għal kwalunkwe dispożizzjoni għall-kuntrarju fil-liġi tal-Unjoni jew nazzjonali u mingħajr preġudizzju għall-eżenzjonijiet u r-restrizzjonijiet stipulati fl-Artikolu 13 tad-Direttiva 95/46/KE, id-data personali miksuba għall-fini ta' fatturazzjoni elettronika tista' tintuża biss għal dik il-fini jew għall-finijiet kompatibbli magħha.
   3.   Mingħajr preġudizzju għall-eżenzjonijiet u r-restrizzjonijiet stipulati fl-Artikolu 13 tad-Direttiva 95/46/KE, l-Istati Membri għandhom jiżguraw li l-arranġamenti għall-pubblikazzjoni,għall-finijiet ta' trasparenza u ta' kontabbiltà, ta' data personali li tkun inġabret b'rabta mal-fatturazzjoni elettronika jkunu konsistenti mal-fini ta' tali pubblikazzjoni u mal-prinċipju ta' protezzjoni tal-privatezza.
   Artikolu 9
   Użu tal-fatturi elettroniċi għal finijiet tal-VAT
   Din id-Direttiva hija mingħajr preġudizzju għad-dispożizzjonijiet tad-Direttiva 2006/112/KE.
   Artikolu 10
   Proċedura tal-kumitat
   1.   Il-Kummissjoni għandha tiġi assistita minn kumitat. Dak il-kumitat għandu jkun kumitat skont it-tifsira tar-Regolament (UE) Nru 182/2011.
   2.   Fejn issir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011.
   Artikolu 11
   Traspożizzjoni
   1.   L-Istati Membri għandhom jadottaw, jippubblikaw u japplikaw il-liġijiet, ir-regolamenti u d-dispożizzjonijiet amministrattivi meħtieġa sabiex jikkonformaw ma' din id-Direttiva sa mhux aktar tard mis-27 ta' Novembru 2018. Huma għandhom jikkomunikaw minnufih it-test ta' dawk il-miżuri lill-Kummissjoni.
   2.   B'deroga mill-paragrafu 1, l-Istati Membri għandhom jadottaw, jippubblikaw u japplikaw, sa mhux aktar tard minn 18-il xahar wara l-pubblikazzjoni tar-referenza tal-istandard Ewropew dwar il-fatturazzjoni elettronika f'Il-Ġurnal Uffiċjali tal-Unjoni Ewropea, id-dispożizzjonijiet meħtieġa biex ikunu konformi mal-obbligu li jinsab fl-Artikolu 7 biex jiġu rċevuti u proċessati l-fatturi elettroniċi.
   L-Istati Membri jistgħu jipposponu l-applikazzjoni msemmija fl-ewwel subparagrafu fir-rigward tal-awtoritajiet kontraenti subċentrali u l-entitajiet kontraenti tagħhom sa mhux aktar tard minn 30 xahar wara l-pubblikazzjoni tar-referenza tal-istandard Ewropew dwar il-fatturazzjoni elettronika f'Il-Ġurnal Uffiċjali tal-Unjoni Ewropea.
   Mal-pubblikazzjoni tar-referenza għall-istandard Ewropew dwar il-fatturazzjoni elettronika, il-Kummissjoni għandha tippubblika f'Il-Ġurnal Uffiċjali tal-Unjoni Ewropea d-data finali għad-dħul fis-seħħ tal-miżuri msemmija fl-ewwel subparagrafu.
   3.   L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva.
   Artikolu 12
   Rieżami
   Il-Kummissjoni għandha tirrieżamina l-effetti ta' din id-Direttiva fuq is-suq intern u fuq l-adozzjoni tal-fatturazzjoni elettronika fl-akkwist pubbliku u għandha tippreżenta rapport dwarhom lill-Parlament Ewropew u lill-Kunsill fi żmien tliet snin mill-iskadenza tal-posponiment massimu ffissata għall-awtoritajiet subċentrali fit-tieni subparagrafu tal-Artikolu 11(2). Fejn adatt, ir-rapport għandu jiġi akkumpanjat minn valutazzjoni tal-impatt b'rabta mal-ħtieġa għal aktar azzjoni.
   Artikolu 13
   Dħul fis-seħħ
   Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.
   Artikolu 14
   Destinatarji
   Din id-Direttiva hija indirizzata lill-Istati Membri.

      Magħmul fi Strasburgu, is-16 ta' April 2014.

            Għall-Parlament Ewropew

            Il-President

         M. SCHULZ

            Għall-Kunsill

            Il-President

         D. KOURKOULAS

      (1)  ĠU C 79, 6.3.2014, p. 67

      (2)  Opinjoni tad-28 ta' Novembru 2013 (għadha mhijiex ippubblikata fil-Ġurnal Uffiċjali).

      (3)  Pożizzjoni tal-Parlament Ewropew tal-11 ta' Marzu 2014 (għadha mhijiex ippubblikata fil-Ġurnal Uffiċjali) u d-Deċiżjoni tal-Kunsill tal-14 ta' April 2014.

      (4)  Direttiva 2014/24/UE tal-Parlament Ewropew u tal-Kunsill tas-26 ta' Frar 2014 dwar l-akkwist pubbliku u li tħassar id-Direttiva 2004/18/KE (ĠU L 94, 28.3.2014, p. 65).

      (5)  Direttiva 2014/25/UE tal-Parlament Ewropew u tal-Kunsill tas-26 ta' Frar 2014 dwar l-akkwist minn entitajiet li joperaw fis-setturi tal-ilma, l-enerġija, it-trasport u s-servizzi postali u li tħassar id-Direttiva 2004/17/KE (ĠU L 94, 28.3.2014, p. 243).

      (6)  Deċiżjoni tal-Kummissjoni tat-2 ta' Novembru 2010 li tistabbilixxi l-Forum Ewropew tad-Diversi Partijiet Interessati dwar il-Fatturazzjoni Elettronika (e-fatturazzjoni) (ĠU C 326, 3.12.2010, p. 13).

      (7)  Direttiva 2009/81/KE tal-Parlament Ewropew u tal-Kunsill tat-13 ta' Lulju 2009 dwar il-koordinazzjoni tal-proċeduri għall-għoti ta' ċerti kuntratti ta' xogħlijiet, provvisti u servizzi minn awtoritajiet jew entitajiet kontraenti fl-oqsma tad-difiża u s-sigurtà, u li temenda d-Direttiva 2004/17/KE u d-Direttiva 2004/18/KE (ĠU L 216, 20.8.2009, p. 76).

      (8)  Direttiva 2014/23/UE tal-Parlament Ewropew u tal-Kunsill tas-26 ta' Frar 2014 dwar l-għoti ta' kuntratti ta' konċessjoni (ĠU L 94, 28.3.2014, p. 1).

      (9)  Regolament (UE) Nru 1025/2012 tal-Parlament Ewropew u tal-Kunsill tal-25 ta' Ottubru 2012 dwar l-Istandardizzazzjoni Ewropea, li jemenda d-Direttivi tal-Kunsill 89/686/KEE u 93/15/KEE u d-Direttivi 94/9/KE, 94/25/KE, 95/16/KE, 97/23/KE, 98/34/KE, 2004/22/KE, 2007/23/KE, 2009/23/KE u 2009/105/KE tal-Parlament Ewropew u tal-Kunsill u li jħassar id-Deċiżjoni tal-Kunsill 87/95/KEE u d-Deċiżjoni Nru 1673/2006/KE tal-Parlament Ewropew u tal-Kunsill (ĠU L 316, 14.11.2012, p. 12).

      (10)  Regolament (UE) Nru 182/2011 tal-Parlament Ewropew u tal-Kunsill tas-16 ta' Frar 2011 li jistabbilixxi r-regoli u l-prinċipji ġenerali dwar il-modalitajiet ta' kontroll mill-Istati Membri tal-eżerċizzju mill-Kummissjoni tas-setgħat ta' implimentazzjoni (ĠU L 55, 28.2.2011, p. 13).

      (11)  Direttiva tal-Kunsill 2006/112/KE ta' 28 ta' Novembru 2006 dwar is-sistema komuni ta' taxxa fuq il-valur miżjud (ĠU L 347, 11.12.2006, p. 1).

      (12)  Id-Direttiva tal-Parlament Ewropew u tal-Kunsill 95/46/KE tal-24 ta' Ottubru 1995 dwar il-protezzjoni ta' individwi fir-rigward tal-ipproċessar ta' data personali u dwar il-moviment liberu ta' dik id-data (ĠU L 281, 23.11.1995, p. 31).

      (13)  Direttiva 2011/7/UE tal-Parlament Ewropew u tal-Kunsill tas-16 ta' Frar 2011 dwar il-ġlieda kontra l-ħlas tard fi transazzjonijiet kummerċjali (ĠU L 48, 23.2.2011, p. 1).

      (14)  Ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwu fir-rigward tal-ipproċessar ta' data personali mill-istituzzjonijiet u l-korpi tal-Komunità u dwar il-moviment liberu ta' dik id-data (ĠU L 8, 12.1.2001, p. 1).

      (15)  ĠU C 38, 8.2.2014, p. 2.

      (16)  Rakkomandazzjoni tal-Kummissjoni 2003/361/KE tas-6 ta' Mejju 2003 dwar id-definizzjoni ta' mikrointrapriżi, intrapriżi żgħar u ta' daqs medju (ĠU L 124, 20.5.2003, p. 36).


title: Id-Direttiva 1999/103/KE tal-Parlament Ewropew u tal-Kunsill ta' l-24 ta' Jannar 2000 li temenda d-Direttiva tal-Kunsill 80/181/KEE dwar l-approssimazzjoni tal-liġijiet ta' l-Istati Membri dwar l-unitajiet ta' kejl

text:
Avviż Legali Importanti

|

31999L0103

Official Journal L 034 , 09/02/2000 P. 0017 - 0019

		Id-Direttiva 1999/103/KE tal-Parlament Ewropew u tal-Kunsillta' l-24 ta' Jannar 2000li temenda d-Direttiva tal-Kunsill 80/181/KEE dwar l-approssimazzjoni tal-liġijiet ta' l-Istati Membri dwar l-unitajiet ta' kejlIL-PARLAMENT EWROPEW U L-KUNSILL TA' L-UNJONI EWROPEA,Wara li kkunsidraw it-Trattat li jistabbilixxi il-Komunità Ewropea, u b'mod partikolari Artikolu 95,Wara li kkunsidraw l-opinjoni mill-Kummissjoni [1],Wara li kkunsidraw l-opinjoni tal-Kumitat Ekonomiku u Soċjali [2],FIlwaqt li jaġixxu bi qbil mal-proċedura msemmija f'Artikolu 251 tat-Trattat [3],Billi:(1) Fuq livell internazzjonali d-19-il Conférence générale des poids et mesures (1991) żiedet il-lista ta' prefissi SI sabiex jiġu wżati għall-multipli u s-submultipli ta' l-unitajiet SI,(2) L-Organizzazzjoni Internazzjonali għall-Istandardizzazzjoni (ISO) irrevediet il-prinċipji u r-regoli li għandhom x'jaqsmu mal-kwantitajiet u l-unitajiet stabbiliti fl-istandard internazzjonali ISO 31; ir-regoli għall-użu prattiku tas-sistema SI huma mogħtija mill-i standard internazzjonali ISO 1000.(3) It-test tad-Direttiva tal-Kunsill 80/181/KEE [4] għandu jinġieb konformi ma' dawn il-ftehim u ma' dawn l-istandards internazzjonali.(4) Xi pajjiżi terzi ma jaċċettawx fis-swieq tagħhom prodotti mmarkati biss bl-unitajiet legali stabbiliti fid-Direttiva 80/181/KEE; kumpanniji li jesportaw il-prodotti tagħhom f'dawn il-pajjiżi sejrin ikunu żvantaġġati jekk ma jkunux permessi indikazzjonijiet supplimentari wara l-31 ta' Diċembru 1999; indikazzjonijiet supplimentari f'unitajiet mhux legali għandhom għalhekk jiġu awtorizzati għal perjodu estiż.(5) L-applikazzjoni tad-Direttiva 80/181/KEE għandha tiġi eżaminata mill-ġdid u għandhom jittieħdu l-miżuri adatti bil-ħsieb li tibda tintuża tas-sistema globali; il-proċedura ta' Artikolu 18 tal-Kunsill tad-Direttiva 71/316/KEE [5], għandha tapplika fejn xieraq.ADDOTTAW DIN ID-DIRETTIVA:Artikolu 1Id-Direttiva 80/181/KEE hija emendata kif ġej:1. F'Artikolu 3(2), "31 ta' Diċembru 1999" għandu jinbidel b' "31 ta' Diċembru 2009".2. Għandu jiġi miżjud l-Artikolu li ġej:"Artikolu 6aIl-kwistjonijiet li għandhom x'jaqsmu ma' l-implimentazzjoni ta' din id-Direttiva u, b'mod partikolari, il-każ ta' indikazzjonijiet supplimentari għandhom jiġu eżaminati aktar, u jekk meħtieġ jittieħdu l-miżuri adottati bi qbil mal-proċedura msemmija f'Artikolu 18 tad-Direttiva tal-Kunsill 71/316/KEE [6]."3. L-Anness għandu jiġi emendat kif ġej:(a) Fil-Kapitolu I, it-test taħt it-tabella f'punt 1.1.1 għandu jiġi mibdul b'dan li ġej:"Temperatura Celsius t hija definita bħala d-differenza t = T - To bejn iż-żewġ temperaturi termodinamiċi T u To fejn To = 273,15 K. Intervall jew differenza ta' temperatura jista' jiġi espress jew f'kelvins jew fi gradi Celsius. L-unità "grad Celsius" hija ugwali għall-unità "kelvin"."(b) Id-definizzjonijiet ta' l-unitajiet supplimentari SI ta' wara t-tabella f'punt 1.2.1 għandhom jiġu mibdula b'dan li ġej:"Unità ta' angolu pjanIr-radian huwa l-anglu bejn żewġ raġġi ta' ċirku li fiċ-ċirkonferenza jaqtgħu ark twila daqs ir-raġġ.(Standard Internazzjonali ISO 31 - 1: 1992)Unità ta' angolu soliduL-isteradian huwa l-angolu solidu ta' kon li, bil-vertiċi tiegħu fiċ-ċentru ta' sfera, jaqta' fuq is-superfiċje ta' l-isfera erja daqs dik ta' kwadru bil-ġnub ta' tul ugwali għar-raġġ tal-isfera.(Standard Internazzjonali ISO 31 - 1: 1992)."(ċ) It-tabella fil-punt 1.3 għandha tiġi mibdula b'dan li ġej:"Il-Fattur | Il-Prefiss | Is-Sinjal | Il-Fattur | Il-Prefiss | Is-Sinjal |1024 | yotta | Y | 10-1 | deci | d |1021 | zetta | Z | 10-2 | centi | c |1018 | exa | E | 10-3 | mili | m |1015 | peta | P | 10-6 | mikro | μ |1012 | tera | T | 10-9 | nano | n |109 | giga | G | 10-12 | piko | p |106 | mega | M | 10-15 | femto | a |103 | kilo | k | 10-18 | atto | f |102 | hekto | h | 10-21 | zepto | z |101 | deka | da | 10-24 | yocto | y" |(d) Punt 3 għandu jiġi mibdul b'dan li ġej:"3. UNITAJIET UŻATI MA' L-SI, LI L-VALUR TAGĦHOM HUWA MIKSUB B'MOD SPERIMENTALIKwantità | Unità |Isem | Simbolu | Definizzjoni |Enerġija | Volt elettroniku | eV | Il-volt elettroniku huwa l-enerġija kinetika miksuba minn elettron li jgħaddi minn differenza potenzjali ta' 1 volt f'vakwu |Piż | Unità ta' piż atomiku sħiħ | U | L-unità tal-piż atomiku sħiħ hija ugwali għall-1/12 tal-piż ta' atomu tan-nuklide 12C. |Nota:Il-prefissi u s-simboli tagħhom elenkati fil-lista 1.3 jistgħu jiġu wżati ma' dawn iż-żewġ unitajiet u mas-simboli tagħhom."Artikolu 2L-Istati Membri għandhom idaħħlu fis-seħħ il-liġijiet, ir-regoli u d-dispożizzjonijiet amministrattivi meħtieġa biex jikkonformaw mad-dispożizzjonijiet ta' din id-Direttiva qabel id-9 ta' Frar 2001. Għandhom jinfurmaw minnufih lill-Kommissjoni bihom.Meta l-Istati Membri jadottaw dawn il-miżuri, dawn għandu jkollhom referenza għal din id-Direttiva jew għandhom ikunu akkompanjati b'referenza bħal din fiż-żmien tal-pubblikazzjoni uffiċjali tagħhom. L-Istati Membri għandhom jistabbilixxi l-proċedura għal referenza bħal din.Artikolu 3Mingħajr preġudizzju għad-Direttiva 80/181/KEE, l-Istati Membri għandhom, wara l-31 ta' Diċembru 1999, jawtorizzaw jew ikomplu jawtorizzaw l-użu ta' l-indikazzjonijiet supplimentari msemmija f'Artikolu 3 ta' dik id-Direttiva.Artikolu 4Din id-Direttiva għandha tidħol fis-seħħ fil-jum tal-pubblikazzjoni tagħha fil-Ġurnal Uffiċjali tal-Komunità Ewropea.Magħmula fi Brussel, fl-24 ta' Jannar 2000.Għall-Parlament EwropewIl-PresidentN. FontaineGħall-KunsillIl-PresidentJ. Gama[1] ĠU Ċ 89, tat- 30.3.1999, p.8,[2] ĠU Ċ 169, tas- 16.6.1999, p.1.[3] Opinjoni mogħtija nhar il-15 ta' Diċembru 1999 (għadha mhux ippubblikata fil-Ġurnal Uffiċċjali) Deċiżjoni tal-Kunsill tas-16 ta' Diċembru 1999.[4] ĠU L 39, tal-15.2.1980, p.40. Direttiva kif l-aħħar emendata bid-Direttiva 89/617/KEE (ĠU L 357, tas-7.12.1989, p.28).[5] ĠU L 202, tas-6.9.1971, p.1.[6] ĠU L 202, tas-6.9.1971, p.1.--------------------------------------------------